Адолат туйғусини халқимиз азалдан юксак қадрлаб, уни ҳамма нарсадан устун қўяди. Шунинг учун ҳам жамиятда барқарор мувозанатнинг, одамлар ҳаётдан рози бўлиб яшашининг муҳим шарти бўлган бу одиллик тамойилини ҳаётимизда янада кенг қарор топтириш давлатимиз томонидан биринчи даражали вазифа сифатида қўйилмоқда.\nБу борада давлат ҳокимиятининг мустақил тармоғи бўлган суд тизимининг ўрни ва аҳамияти беқиёс. Чунки бу соҳа вакиллари инсон ҳаёти билан боғлиқ фаолият олиб боради. Аниқроқ айтганда, иши судда кўрилган шахснинг кейинги тақдири кўп ҳолларда судья қабул қилган қарорга боғлиқ. Бирор кишининг ноҳақ айбланиши, масалан, қилмаган айби учун узоқ йилга озодликдан маҳрум этилишининг оқибатини тасаввур қилиш қийин эмас.\nБундай ҳолатларга йўл қўймаслик, тизимга энг малакали кадрларни жалб қилиш долзарб вазифа. Шу мақсадда Ўзбекистон Республикаси Судьялар олий кенгаши томонидан зарур чора-тадбирлар амалга оширилмоқда.\nОлий судда шу мақсадга қаратилган видеоселектор йиғилиши ўтказилди.\nУнда Судьялар олий кенгаши аъзолари, тажрибали судьялар ҳамда судьялик лавозимига биринчи марта тайинланадиганлар захирасига киритилган номзодлар ва уларнинг оила аъзолари иштирок этди.\nЙиғилишда Судьялар олий кенгаши раиси У. Мингбоев судьялик оддий касб эмас, балки жамиятда адолат муҳитини яратилишини таъминловчи шахс эканини алоҳида таъкидлади. Ҳақиқий адолат посбони бўлиш учун эса судья ўзидан кечиб ишлаши керак. Бунинг моҳияти шундаки, доим ўз устида тинимсиз ишлаш, ҳалоллик ва фидойилик билан хизмат қилишдир.\nҲозирги кунда судьяларни танлаш ва лавозимларга тайинлашнинг адолатли тизими яратилди. Бу жараёнга ноқонуний аралашувларнинг олдини олиш учун номзодлар очиқ, ошкора ва муқобил танлов асосида танланади. Зеро, бугунги кун судьяси халқимиз кутаётган адолатли қарорлар қабул қилишга ҳар томонлама қодир, мустаҳкам иродали, юксак маънавий ва касбий фазилатларга эга бўлмоғи шарт.\nАйтиб ўтиш керакки, судья лавозимига муддатсиз тайинлаш амалиёти жорий қилинди. Шу асосда судьялар мустақиллигининг кафолатлари таъминланиб, уларни ҳимоя қилиш тизими яратилди.\nСудьяларни илк бор лавозимга тайинлаш масаласини кўришда уларнинг яшаш ва иш жойидаги фаолияти синчиклаб ўрганилиб, кенг жамоатчиликнинг фикри ҳам инобатга олинади. Яъни ижобий тавсифга эга номзодлар судьяликка тайинланиши мумкин.\nТадбирда иштирокчилар бундай мулоқотлар нафақат бўлажак судьялар, балки уларнинг ота-оналарига ҳам алоҳида масъулият юклашини қайд этди. Номзодлар келгусида ўзларига юклатилган вазифаларни юксак даражада бажариш, билим ва тажрибасини адолат йўлида сарфлаш ниятида эканини билдирди.


Ўзбекистон Президенти Юқори Чирчиқ туманидаги замонавий қурилиш (...)\nЎзбекистон Президенти Юқори Чирчиқ туманидаги замонавий қурилиш материаллари ишлаб чиқариш кластери фаолияти билан танишди\nПрезидент Шавкат Мирзиёев кеча Юқори Чирчиқ туманидаги «Евро Глобал Инвест» масъулияти чекланган жамияти фаолияти билан танишди, деб хабар бермоқда «Дунё» АА мухбири.\nДавлатимиз раҳбари Матбуот хизмати манбасига кўра, бугун юртимизда қурилиш кўлами кенг. Шу боис янгича дизайндаги темир-бетон материалларига талаб юқори.\nЎтган йили декабрда иш бошлаган «Евро Глобал Инвест» корхонаси йирик йиғма темир-бетон панеллари тайёрлашга ихтисослашган. Мазкур лойиҳанинг умумий қиймати 40 миллион евро. 7 гектарлик ишлаб чиқариш майдонига Италия, Германия ва Австриядан замонавий линиялар келтириб ўрнатилган.\nКорхона маҳсулотлари жаҳон стандартларига мос, зилзилабардошлиги юқори. Мазкур қурилиш материаллари ишлатилган уйлар таннархи бошқаларга нисбатан 30 фоиз арзон бўлади. Маҳсулотлар рангли қилиб тайёрланиши ҳам мумкин.\nКластер усулидаги корхона йилига 500 минг куб метр бетон маҳсулотлар ишлаб чиқариш, 1 миллион тонна тош майдалаш, яна шунча асфальт тайёрлаш қувватига эга. Бу ерда, шунингдек, ички ва ташқи эшиклар, дераза ромлари, мебеллар ҳам ясалмоқда.\nДавлатимиз раҳбари материаллар ишлаб чиқариш ва қурилишнинг тўлиқ «занжири»ни ташкил этиб, уй-жойлар нархини янада арзонлаштириш, кўпроқ ёшларни ишга жалб этиш зарурлигини таъкидлади.\nАйни пайтда 850 нафар ишчи меҳнат қилади. Йил якунигача иш ўринларини 1 минг 500 тага етказиш режалаштирилган.\nШу ерда 2021-2022 йилларда Тошкент вилоятида амалга ошириладиган инвестиция лойиҳалари тақдимоти ўтказилди.


ЎзА - “Ювентус” ютқазишни билмайди...ми?\n28.01.2019 11:10:34 Чоп этиш версияси\n“Ювентус” ютқазишни билмайди...ми?\nБугун ўтказиладиган “Эмполи” – “Женоа” учрашуви билан Италия А сериясида 21-тур ўйинлари якунланади. Аммо, бу учрашув турнир жадвалига жиддий таъсир қилмайди. Турнинг асосий ўйинлари эса дам олиш кунлари ўтказилди.\nИталиянинг энг совриндор жамоаларидан бўлмиш “Милан” аста-секин ўзининг аввалги мавқеини тиклашга интилмоқда. Бироқ, ҳозирча “қизил-қоралар” учун бу ишни уддалаш ҳийла мушкул кечаяпти. 21-турда “россонерилар” ўз майдонида “Наполи”ни қабул қилишди. Ўйинда ҳаммаси мужассамлашган эди: босим, эҳтирос, бетакрор финтлар, тўп назорати, вақти-вақти билан Италия футболига хос бўлмаган юқори тезлик... Фақат турнинг марказий учрашувига гол етишмади – 0:0. Карло Анчелотти “Наполи” бошқарувини қўлига олгач ўзи учун қадрдон “Сан-Сиро”да ғалаба қозонолмаяпти. Аввалига “Интер” бу стадионда неаполликларни мағлуб этган бўлса, бу сафар “Милан” ҳам Карло отани сийлашни истамади. Дуранг эса ҳар икки жамоадан кўра уларнинг рақобатчиларига қўл келди.\n“Милан”нинг очко йўқотишидан унумли фойдаланишга интилган “Рома” “Аталанта”га қарши ўйиннинг 40-дақиқасига келиб 0-3 ҳисобида олдинга чиқиб олганди. Бироқ шундан сўнг “бўрилар” хотиржамликка берилишди ва бунинг учун муносиб жазоланишди. Ўйин охиригача майдон эгалари уч тўп фарқини йўқотишди ва “Рома”нинг кучли тўртликка қўшилишига имкон беришмади.\nТурнинг марказий ўйинларидан яна бири Римдаги “Олимпико” стадионида бўлиб ўтди. “Лацио” ўз майдонида чемпионат пешқадами ва қаторасига етти йилдан бери чемпионликни қўлдан бермай келаётган “Ювентус”ни қабул қилди. Римликлар бу ўйинга жиддий ҳозирлик кўришган эди. Қарийб бир ярим бўлим давомида улар “кекса синьора”га ҳеч қандай имконият беришмади. Сўнгги 14 йил давомида “Юве” биринчи марта дастлабки 45 дақиқаликда рақиб дарвозаси томон биронта ҳам зарба беролмади.\nИккинчи бўлимни амалдаги чемпион ишончлироқ бошлади. Аммо ўйинда ҳисобни очиш барибир мезбонларга насиб этди. Жарима майдонига узатилган тўпни қайтариш чоғида Эмре Жан бехосдан ўз дарвозасини ишғол этиб қўйди. Голдан кейин туринликлар ўзига келишди. Аввалига Жоау Канселу ҳисобни тенглаштирган бўлса, ўйин охирларида айнан шу футболчига нисбатан ишлатилган қўполлик учун 11 метрлик жарима тўпи белгиланди. Уни Роналду аниқ бажариб, “Ювентус”га қийин, аммо муҳим ғалабани тақдим этди. Шу тариқа Массимилиано Аллегри шогирдлари А сериядаги мағлубиятсиз одимини давом эттиришди.\nЧемпионатда “кекса синьора” 59 очко билан пешқадамлик қилаётган бўлса, “Наполи” энди улардан 11 очкога ортда қолмоқда. 40 очко жамғарган “Интер” кучли учликни якунлаб беради. “Милан” 35 очко билан 4-поғонада қолган бўлса, “Рома” улардан бир очко кам жамғарган ҳолда 5-ўринни эгаллаб турибди.


ДАСТУР ИЖРОСИДАГИ ИЗЧИЛЛИК - Ўзбекистон овози газетаси\nДАСТУР ИЖРОСИДАГИ ИЗЧИЛЛИК\nпартия ғоялари ҳаётда ўз ифодасини топишининг муҳим шартидир\nГазетанинг Фарғона вилоятидаги мухбирлик бўлимига мурожаат қилган йигит ўзини қувасойлик Авазбек Ҳусаинов, деб таништирди.\n— Эшитишимча, бугун ЎзХДПнинг йиғилиши бор экан, мен ҳам иштирок этсам, у ердаги гапларни тингласам, дегандим. Ёш сиёсатчилар сафига қўшилиш ниятим бор.\nОчиғи, нима дейишни билмай қолдим. Лекин унинг товушидаги самимийликни кўриб, «бемалол юринг», дедим.\nБиз ЎзХДП Марказий Кенгаши ва Фарғона вилоят кенгаши ҳамкорликда ташкил этган аҳоли бандлигини таъминлаш ва турмуш фаровонлигини оширишда партия ташкилотлари, депутатлик фаоллигини кучайтириш масалаларига бағишланган давра суҳбатига бирга бордик, ёнма-ён ўтирдик.\nТадбирда Президент Ислом Каримовнинг бош Қомусимиз қабул қилинганлигининг 21 йиллигига бағишланган тантанали маросимдаги ҳамда Вазирлар Маҳкамасининг жорий йил 17 январдаги мажлисидаги маърузаларида кўтарилган масалалар, сиёсий партиялар фаолияти ҳақида билдирилган фикрлардан келиб чиқиб, уларни ҳаётга жорий этишда ЎзХДПнинг ўрни ва иштирокини янада кенгайтириш ҳақида партия етакчилари, депутатлар, фаоллар иштирокида фикр алмашув, мунозара бўлди. Партиянинг 2014 йилга Ҳаракат дастурининг устувор йўналишлари белгилаб олинди, 2013 йилдаги натижалар танқидий баҳоланди.\nХалқ депутатлари Фарғона вилоят, туман ва шаҳар Кенгашларида ЎзХДП вакиллари бўлган 223 нафар депутат фаолият олиб бормоқда. Ўтган 2013 йил давомида партия Ҳаракат дастури ва бошқа ҳудудий дастурларда белгиланган вазифаларни амалга ошириш учун партия гуруҳлари томонидан жойлардаги турли ижтимоий-иқтисодий масалалар ўрганилди ҳамда муҳокама этилди. Жумладан, 20 та масала партия гуруҳлари йиғилишларида, 52 та масала доимий комиссиялар йиғилишларида кўриб чиқилган бўлса, 11 та масала сессияларда муҳокама этилган. Аҳамиятли жиҳати шундаки, сессиялар, доимий комиссиялар йиғилишларида масала бир томонлама муҳокама этилмасдан, унга дахлдор ташкилот, корхоналар раҳбарлари, ижро ҳокимияти вакилларининг иштироки таъминланди. Шунингдек, халқ депутатлари туман Кенгашлари сессияларида мансабдор шахсларнинг ахборот ва ҳисоботларини эшитиш амалиёти йўлга қўйилмоқда. Бу эса ўз-ўзидан электорат манфаатлари таъминланишига, ҳудудларнинг ижтимоий-иқтисодий ривожига хизмат қилади.\nДавра суҳбатида расмий маърузалар, ҳисоботлар бўлмади. Ҳар ким ЎзХДПнинг амалий ишларини кучайтириш, мавқеини янада мустаҳкамлаш борасида таклифларини ўртага ташлади. Камчиликлар очиқ-ойдин айтилгани тегишли хулоса чиқаришга чорлади.\n— 2014 йилга мўлжалланган партия Ҳаракат дастуридаги асосий вазифалар Соғлом бола йили муносабати билан қабул қилинадиган Давлат дастурининг устувор йўналишларини амалга оширишда партия ташкилотлари ва халқ депутатлари Кенгашларидаги гуруҳларининг фаол иштирокини таъминлаш мақсадига қаратилмоқда, — деди ЎзХДП вилоят кенгаши раиси Маҳмуджон Маҳкамов. — Бунда ўзини ўзи бошқариш органлари ва фуқаролик жамиятининг бошқа институтлари билан ижтимоий ҳамкорликни янада ривожлантириш зарур. Бундан ташқари, жорий йилда ҳам партиямиз фаолиятининг муҳим йўналиши парламент томонидан тасдиқланган Иш ўринлари ташкил этиш ва аҳоли бандлигини таъминлаш дастури ижросини тўлиқ таъминлаш бўйича депутатлик ва жамоатчилик назоратини изчил йўлга қўйишдан иборат бўлади.\n— Соғлом бола йили ғояларини рўёбга чиқариш бўйича ўз режамизни ишлаб чиқдик, — дейди ЎзХДП Тошлоқ туман кенгаши раиси Умматали Маҳмудов. — Бу борада Президентимиз томонидан белгилаб берилган бешта йўналиш биз учун дастуруламал бўлди. Партия гуруҳимиз билан ҳамкорликда 3 та масалани доимий комиссиялар муҳокамасига, 1 та масалани сессия кун тартибига киритишни режалаштирдик. Соғлом бола камол топишида маънавиятнинг роли катта эканини ҳисобга олиб, Президентимизнинг 2006 йил 25 августдаги «Миллий ғоя тарғиботи ва маънавий-маърифий ишлар самарадорлигини ошириш тўғрисида»ги қарори асосида таълим муассасаларида амалга оширилаётган ишларнинг аҳволини ўрганиб, сессия муҳокамасига тайёрлаш ҳаракати депутатлар ва фаоллар томонидан бошлаб юборилди.\nБиз учун энг муҳими, партиямиз Сайловолди дастурида илгари сурилган ғояларни қай даражада амалга ошираётганимиздир. Туманни ижтимоий-иқтисодий ривожлантириш дастурларини ишлаб чиқиш ва амалга оширишда иштирок этиш, узоқ муддатга мўлжалланган режаларни белгилаб олишда қатнашиш, вакиллик ҳокимияти муҳокамасига турли масалаларни олиб чиқишдан асосий мақсад ана шунга қаратилган.\n— Партиямизнинг илдизи бошланғич ташкилотлардир. Биз барча амалий ишларимизда, аввало, уларга таянишимиз лозим. Чунки у кенг аҳолини сиёсий жараёнга тортишнинг энг самарали воситасидир, — деди тажрибали партия фаоли, халқ депутатлари вилоят Кенгашидаги ЎзХДП гуруҳи аъзоси Топиболди Холдоров. — Мен хизмат юзасидан ҳар куни шаҳарма-қишлоқ кезаман. Жойларда партиямизнинг бошланғич ташкилотлари иши билан ҳам танишдим. Мақтовга лойиқ БПТ ҳақида гапирмоқчи эмасман. Ютуқлар ўзимизники, лекин айрим жойларда партия Дастури, Устави, Сайловолди дастури ва бошқа ҳужжатлари, рамзлари етарли эмас. Бошланғич ташкилотнинг кундалиги юритилмайди. Демак, айнан БПТнинг таъсири жуда оз. Биз шу каби камчиликларни аниқлаб, уларни бартараф этиш бўйича алоҳида иш олиб боришимиз керак. Ахир вилоятда БПТлар борасида ўрнак олса арзийдиган тажрибалар бор-ку.\nДавра суҳбати модератори ЎзХДП Бувайда тумани кенгаши раиси Ҳабибахон Тошматова ибратли ташаббуслар ҳақида тўхталди.\n— Партия ташкилотимизда айни пайтда 6000дан зиёд аъзо мавжуд, — деди Ҳ.Тошматова. — Улар 44 та бошланғич партия ташкилоти атрофида уюшган турли ёш ва ҳар хил касб-кор вакилларидан иборат. Партия ташкилотининг нуфузи, таъсири, аввало, унинг аъзолари фаоллигига боғлиқ эканини ҳисобга олиб, ишлаяпмиз. Биринчи навбатда партия сафини кенгайтириш, йиғилишлар ва тадбирлар таъсирчанлигини ошириш, ташкилотларимизнинг моддий-техник ҳолатини яхшилашга катта эътибор бериляпти.\nТуман кенгашининг 11 та ҳудудий партия ташкилоти қошида доимий фаолият юритадиган Жамоатчилик қабулхоналари ишлаб турибди. Партия электорати ва аҳоли билан ишлашда улар орқали кўтарилган масалаларга алоҳида эътибор қаратиляпти. Лозим топилган масалалар умумлаштирилиб, халқ депутатлари туман кенгаши сессиялари ва доимий комиссиялар муҳокамасига олиб чиқилиб, ижроси депутатлар орқали назоратга олиняпти. 2013 йил ва шу йилнинг ўтган 2 ойи давомида 3 та масала туман Кенгаши сессиясига олиб чиқилди, 4 та масала эса доимий комиссиялар йиғилишларида муҳокама этилди.\nЖумладан, туман кенгашининг 18-сессиясида фермер хўжаликлари қошида ҳисобчи, ташкилий ишлар бўйича хўжалик раҳбари ёрдамчиси ва тиббиёт ҳамшираси штатлари жорий этиш ва коллеж битирувчиларини шу вазифаларга жойлаштириш ҳақидаги аниқ таклиф билан чиқдик ҳамда тегишли қарор қабул қилинишига эришдик.\nУмуман, кенгаш фаолиятида ибратли жиҳатлар кўп. Аъзоларимиз фаол ва ташаббускорлигининг муҳим омили партиямиз марказий нашрларига тўлиқ обуна бўлгани деб биламан.\nДавра суҳбатида партиянинг кўплаб ёш фаоллари ҳам иштирок этаётганди. Зулфия номидаги Давлат мукофоти соҳибаси Дилфуза Содиқова мунозарага қўшилди.\n— Боя партия ташкилоти «ёшариб» бораётгани айтилди. Бу — бежиз эмас. Чунки бугунги ёшлар мамлакатдаги сиёсий жараёнларга бефарқ эмас. Биз ҳали кўп ўрганишимиз лозим. Бунда оммавий ахборот воситаларининг ўрни ва аҳамияти катта. Шунинг учун «Ўзбекистон овози» ва «Голос Узбекистана» газеталарида ёш сиёсатчилар тажрибалари кенгроқ ёритиб борилса, партиянинг ёш фаоллари қатламини янада кенгайтиришда бу муҳим аҳамиятга эга бўлар эди, деб ўйлайман.\nЯна бир гап. 2013 йилдан бошлаб чет тили ўқитишнинг янги тартиб ва меъёрлари жорий қилинди. Бу нақадар аҳамиятли эканини ҳисобга олиб, жойларда партиянинг ҳар бир шаҳар-туман кенгаши, партия гуруҳи масала ижросини доимий назоратга олишини таклиф этаман...\nДавра суҳбати чоғида вилоятни ижтимоий-иқтисодий ривожлантиришда партия ташкилотлари, партия гуруҳлари иштирокини кучайтириш билан боғлиқ яна кўплаб масалалар юзасидан фикр-мулоҳазалар билдирилди. Давра суҳбатига Ўзбекистон ХДП Марказий Кенгаши раиси Ҳотамжон Кетмонов якун ясади.\n— Бугунги суҳбатдаги очиқлик ва самимият руҳи партиямизнинг барча тадбирларида сақланиб қолади, деб ишонаман. Албатта, 2014 йилда ҳам партиямиз олдида масъулиятли вазифалар турибди. Бу халқ фаровонлиги, мамлакат равнақига ҳисса қўшиш билан чамбарчас боғлиқ. Биз айрим одамлардаги боқимандалик кайфиятига бутунлай барҳам бериб, тараққиётга фаол ҳисса қўшадиган кишилар сафи тобора кенгайиб боришига эришишимиз керак. Бош ғоямиз ижтимоий ҳимояга муҳтожларга моддий ёрдам кўрсатиш эмас, балки улар ижтимоий ёрдамга эҳтиёж сезмай яшашлари учун зарур шарт-шароитлар яратиш, хусусан, уларни муносиб ҳақ тўланадиган иш ўрни билан таъминлашга эришишдир. Биз партия ғояларини аҳоли орасида кенгроқ тарғиб қилишда бу йўлдаги амалий ишларимизни оддий мисоллар билан тушунтириб беришимиз керак. Электорат манфаатлари ҳимоясига қаратилган масалаларни доимий комиссия, сессияларга киритиб, ижро ҳокимиятининг масъулиятини оширувчи қарорлар қабул қилинишига эришиш тажрибасини давом эттирамиз. Депутатлик назоратини кучайтириш асосий йўналишлардан бири бўлиб қолаверади. Кўчма жамоатчилик қабулхоналари фаолиятини кенгайтириб, кўтарилган масалалар бўйича мансабдор шахслар ҳисоботини тинглашни йўлга қўямиз.\nЎзХДП Марказий Кенгаши раиси жонли мисоллар асосида Фарғона вилоят партия кенгаши, партия гуруҳлари ютуқ ва камчиликларини таҳлил қилиб берди. Давра суҳбатидаги таклиф ва мулоҳазаларга муносабатини билдирди.\n...Авазбек Ҳусаинов давра суҳбатини диққат билан тинглади, ён дафтаридаги қайдлари бир неча саҳифадан ўрин олди.\n— Яқинда ЎзХДПга аъзо бўлгандим, — деди у секингина. — Адашмабман. Мен энди шундай суҳбат, учрашувларда доим иштирок этибгина қолмай, олган таассуротларимни тенгқурларим билан ўртоқлашаман. Партия белгилаган вазифаларни амалга оширишда ўзим ҳам қатнашаман.\nДавра суҳбати якунида «Ўзбекистон овози» ва «Голос Узбекистана» газеталарига обунани намунали уюштирган Фарғона шаҳар, Риштон, Бувайда, Қўштепа, Данғара, Тошлоқ, Учкўприк, Қува туман партия кенгашлари Ўзбекистон ХДП Марказий Кенгашининг ташаккурномаси, «Ўзбекистон овози» ва «Голос Узбекистана» газеталари таҳририятининг қимматбаҳо совғалари билан тақдирланди.


Украина авиакомпанияси жавоб санкцияларидан келадиган зарарни ҳисоблаб чиқди\n10:43 / 24.09.2015\nРоссия томонидан жавоб санкцияларининг жорий қилиниши натижасида Украина авиаторлари кўрадиган зарар миқдори йилига 42 млн долларни ташкил қилиши мумкин. Бу рақам “Украина халқаро авиайўналишлари” компанияси мутахассислари томонидан ошкор қилинди.\nРБК-Украинанинг компания матбуот хизматига таяниб маълум қилишича, Киевдан Москва, Санкт-Петербург ва Калининградга тўғридан-тўғри рейсларни амалга ошириш ман қилинган тақдирда компания зарари 19.6 млн долларни ташкил қилади.\nБундан ташқари, санкциялар жорий қилинган тақдирда компания бекор қилинган рейслардан 5.8 млн доллар йиллик даромадидан маҳрум бўлади. Самолётларнинг учмай туришидан кўриладиган зарар 10.2 млн долларни ташкил қилади.


Карантин даврида Ўзбекистон ҳудудида автомобилда халқаро юк ташувларини амалга ошириш тартиби белгиланди\nКоронавирус инфекцияси тарқалишига қарши кучайтирилган тартиб даврида Ўзбекистон Республикаси ҳудудида автомобилда халқаро юк ташувларини амалга оширишнинг вақтинчалик тартиби белгиланди – дейилади Ўзбекистон Республикаси Транспорт вазирлиги Ахборот хизмати хабарида.\nАфғонистон Ислом Республикаси билан – “Термиз”;\nТуркманистон Республикаси билан – “Олот”;\nТожикистон Республикаси билан – “Саросиё”, “Ойбек” ва “Плотина”;\nҚирғизистон Республикаси билан – “Дўстлик”, “Ўзбекистон”, “Водил”, “Чашма” ва “Оқ қия”;\nҚозоғистон Республикаси билан – “Даут-ата”, “Гулистон”, “Яллама”, “Зангиота” ва “Тошкент”.\nХалқаро юк ташувчи хорижий ҳайдовчилар Ўзбекистон ҳудудида импорт юкларни белгиланган манзилга етказиб берганидан сўнг 10 кун муддат ичида республика ҳудудида белгиланган давлат чегара постлари орқали чиқиб кетишлари шарт.\n#халқаро юк ташиш


Депутатлик сўрови ўз натижасини берди | "Адолат" СДП\nДепутатлик сўрови ўз натижасини берди\nХалқ депутатлари Қибрай туман Кенгаши депутати Дониёр Юсупов ўзи сайланган “Бойжигит” МФЙ ҳудудида 2019 йил “Обод маҳалла” дастури доирасида амалга оширилмай қолган ишларни якунига етказмоқда.\nАҳоли билан бўлган учрашувлар, сайёр қабуллар ва мурожаатларга кўра, “Бойжигит” Марказий кўчасининг 1 км.дан ортиқ қисми асфальт қилинмагани маълум бўлди. Депутат туман сессиясида мазкур масалани кўтариб чиқди ва маҳаллани чинакамига обод қилиб, халқни рози қилиш масаласини кўндаланг қўйди. Албатта, бу иш осонликча битмади, 2020 йил пандемия бўлгани сабабли, режадаги иш 2021 йилга қолдирилди. Туман ҳокимига берилган депутатлик сўрови ўз натижасини берди. Мустақиллигимизнинг 30 йиллик байрамига “Бойжигит” аҳолиси кўчасида ҳам байрам бўлди.\n– Янги асфальт ишлари якунига етиши билан ҳудудда аҳоли томонидан ободонлаштириш ишлари ҳам бошлаб юборилди, теварак-атроф тозаланиб, дарахтларга шакл берилди. Эндиги вазифа маҳалладаги эски симёғочлар янгисига алмаштирилиб, ички кўчаларни ёритиш, – дейди халқ вакили Дониёр Юсупов. – Қолаверса, бу йил 5 та кўп қаватли уй капитал таъмирдан чиқарилади, унинг маблағи ва пудратчилари тайёр.\nШунингдек, яқин кунларда бу ерда янги бошқарув компанияси иш бошлаш арафасида. Таъмирталаб уйларнинг том қисми, ертўлалар, уйларнинг йўлаги таъмирланади. Янги бошқарув сервис компанияси томонидан тун-у кун диспетчерлик хизмати ташкил этилиб, аҳоли мурожаатлари ҳал этилади.\nАсосий мақсад халқни рози қилиш, уларга муносиб турмуш шароитини яратиб бериш.\n“Адолат” СДП Тошкент вилояти Кенгаши матбуот котиби


“Кемалар қабристони”да 300 га яқин санъаткорлар иштирокида мусиқа фестивали ўтказилади - Халқ сўзи\n“Кемалар қабристони”да 300 га яқин санъаткорлар иштирокида мусиқа фестивали ўтказилади\n15:20 10 Сентябр 2018 Жамият\nҚорақалпоғистон Республикаси Мўйноқ туманидаги “Кемалар қабристони”да “Стихия” номли электрон абстракт мусиқа фестивали бўлиб ўтиши кутилмоқда. Бу ҳақда тадбир ташкилотчилари маълум қилган.\nМанба берган хабарда айтилишича, тадбирга 300 га яқин санъаткорнинг ташриф буюриши кутилмоқда. АҚШ, Исроил, Туркия, Германия, Россия, Украина, Хитой сингари давлатларнинг санъат вакиллари мазкур электрон абстракт мусиқаси фестивалида иштирок этишади.\n“Стихия” электрон абстракт мусиқаси фестивалига National Geographic, Calvert, Mixmag Russia, Биринчи канал (Россия) ҳамда Tablet каби дунёнинг нуфузли медиа ташкилот вакиллари ташриф буюриши кутилмоқда.\n14-15 сентябрь кунлари бўлиб ўтадиган мазкур фестиваль “Centil Law Film”, “TrendSetter”, “Peopletravel” ташкилотлари ташаббуси ҳамда Ўзбекистон Республикаси Туризмни ривожлантириш давлат қўмитаси, БМТнинг Тараққиёт Дастури кўмаги билан ташкил этилмоқда.\nДастур доирасида иштирокчилар учун “Кемалар қабристони” узра сайил, шунингдек, Мўйноқда янгидан ташкил қилинган музейга ва Нукус шаҳридаги И.В.Савицкий номидаги давлат музейига саёҳат режалаштирилган.\nФестивални ўтказишдан мақсад – жаҳон ҳамжамиятининг Орол денгизи муаммолари тўғрисида хабардорлигини ҳамда сувдан оқилона фойдаланишга масъулиятни ва Орол денгизини қайта тиклашга муносабатини оширишдир. Шунингдек, фестивалда юқори сифатли электрон мусиқасини тарғиб қилишга эътибор қаратилган.


«Ўзбекистон почтаси» курьерлик хизмати 5000 сўмга...\n28.04.2018 14:42 0 12926\n«Ўзбекистон почтаси» АЖ 2018 йил 1 майдан Нукус шаҳри, барча вилоятлар марказлари ва Тошкент шаҳрида курьерлик почта хизмати такомиллаштирилишини маълум қилди.\n«Бизнинг асосий вазифамиз – мижозларга қимматли вақтларини тежашга шароит яратиб бериш ва уларнинг хоҳиши ва талабларига мувофиқ ҳужжатлар, хат-хабарлар ва бошқа почта жўнатмаларини белгилаб берилган манзилга қисқа муддатда этказиб беришдан иборат», дейилади тарқатилган хабарда.\nЖорий йил давомида «Ўзбекистон почтаси» АЖ шаҳарлар ва туманлар почта алоқаси объектларида ҳам курьерлик хизмати кўрсатишни режалаштирган.\nКурьерлик почтаси орқали белгиланган тариф қийматида турли ҳужжатлар, иш қоғозлари ва халқ истеъмоли молларини жўнатишга кенг шароитлар яратилган.\nМижозлар хоҳиши билан курьерлик жўнатмаларининг (посилка, бандероль, майда пакетлар) ўраб берилиши ҳамда кузатув ҳужжатлари ва бланкаларини расмийлаштирилиши билан боғлиқ қўшимча хизматлар йўлга қўйилган.\nКурьерлик хизмати тарифлари миқдори аҳоли учун ҳамёнбоп қилиб белгиланган. Жумладан, республика ҳудудида курьерлик хизматидан фойдаланилганда хизмат ҳақи ҳар бир чақирув учун 5000 сўм, ҳар бир жўнатмани адресатга етказиб бериш учун 5000 сўм этиб белгиланган (шартнома асосида кўрсатилаётган курьерлик хизматлари бундан мустасно).\nЎзбекистон почтаси курьерлик хизмати


Россия ФМХ раҳбари: хорижликларнинг ишлаши учун патентлар Россияга 50 млрд рубль келтирди\n06:59 / 23.07.2015\nРоссияда 2015 йил 10 январдан амал қила бошлаган хорижликларнинг ишлаши учун патентлар беришнинг янги тизими ҳозирнинг ўзидаёқ 50 млрд рубль фойда келтирди. Бу ҳақда Россия Федерал миграция хизмати раҳбари Константин Ромодановский “Россия 1” телеканалига берган интервьюсида маълум қилди.\n2015 йилнинг январидан Россияда визасиз давлатлардан фуқароларга квоталар бериш механизми бекор қилинди. Эндиликда исталган одам ишлаш учун патент кўринишида ҳужжат олиши мумкин. Бу патентнинг нархини ҳар бир ҳудуд ўзи белгилайди. “Агар Россия субъекти меҳнат муҳожирларига эҳтиёж сезмаса, унда патентнинг нархини кўтаради. Агар акси бўлса, унинг нархи 1,5 минг рублгача камайтирилади. Патент нархи ҳудуддаги иш ҳақи даражасига боғлиқ бўлади”, деб айтмоқда Ромодановский.\nФМХнинг ҳисоб-китобларига кўра, патентлар беришнинг янги тизими Россия ғазнасига йилига 80-100 млрд рубль фойда келтириши мумкин.


АҚШ Ўзбекистонга ҳарбий техника етказиб бериши бўйича музокаралар давом этмоқда - элчи\n10:40 / 11.07.2019 11845\nАҚШнинг Ўзбекистондаги элчиси Даниэл Розенблюм Тошкентда журналистлар билан учрашув ўтказди. Учрашув давомида элчига Ўзбекистон ва Қўшма Штатларнинг ҳарбий соҳадаги ҳамкорлиги бўйича савол берилди.\n«Бизда ҳарбий ва ҳарбий-техник соҳада Ўзбекистон томони, ушбу давлат хавфсизлик кучларига асбоб-ускуналар етказиб бериш бўйича ўзаро ҳамкорлик бўлган. Бу нафақат ҳарбий жиҳатдан, балки божхона, ички қўшинлар бўйича ҳам амалга оширилган.\nБундан олдин ҳарбий техника, хусусан, енгил зирҳланган транспорт воситалари, учувчисиз учар қурилмалар, дарё катерлари, жуда катта ҳажмда техник жиҳозлар - формалар, каскалар, тунги кўриш воситалари, рациялар етказиб берганмиз.\nҲозирги кунда бундан кейин Ўзбекистон томонига нималар етказиб беришимиз мумкинлигига оид музокаралар давом этмоқда. Баъзи техникалар мамлакатга беғараз асосда берилиши, баъзилари эса давлат ҳукумати томонидан ўз ресурслари ҳисобига сотиб олиниши мумкин. Муҳокама давом этяпти.\nШуни қўшимча қилиб ўтишим мумкинки, бугун Давлат божхона қўмитаси раиси билан учрашдим. Қўмитага бир неча йил давомида контрабанда, радиоактив материллар, наркотик воситаларни аниқлаш ускуналари етказиб бердик. Шундай ҳамкорлик давом этади. Менимча, яқин орада шундай ёрдамнинг яна бир партияси юборилади», - деди элчи.\nБундан олдин, Ўзбекистон мудофаа вазири Баҳодир Қурбонов АҚШга ташриф буюриши хабар қилинганди.\nАҚШда фуқароликни олиш тести мураккаблаштириладиган бўлди\nАҚШда жазирамадан олти киши ҳалок бўлди\nПентагон Саудия Арабистонига қўшин жойлаштириш режасини маъқуллади


Садақанинг икки тури — Ibrat.uz\nСадақанинг икки тури\n09/05/2020 admin Бош саҳифа 0\nМаълумки, Аллоҳ таоло берган барча нарсалар бизларга омонат бўлганидек, молу давлатимиз ҳам омонатдир. Аллоҳ берган бу молу давлатни Ўзи буюрган ва рози бўладиган жойларга сарфлашимиз айни муддаодир. Хайру эҳсон ва садақа қилишда пешқадам ва барча эзгу ишларда имкон қадар кўмакчи ва ҳомий бўлишга ҳаракат қилиш – мусулмоннинг энг гўзал сифатларидан бири ҳисобланади. Зеро, Аллоҳ таоло Қуръони каримнинг жуда кўп оятларида хайр-эҳсоннинг савоби кўплиги ва фазилати улканлиги ҳақида марҳамат қилади. Жумладан, Оли Имрон сурасида шундай деган:\nСуйган нарсаларингиздан эҳсон қилмагунингизгача сира яхшиликка (жаннатга) эриша олмайсизлар. Ниманики эҳсон қилсангиз, албатта, Аллоҳ уни билувчидир (Оли Имрон сураси, 92-оят).\nЯна бир ояти каримада Аллоҳ таоло бу ҳақда шундай деган:\n“Садақаларингизни агар ошкора берсангиз, жуда яхши. Борди-ю, камбағалларга пинҳона берсангиз – ўзингиз учун янада яхшироқдир ва (У) гуноҳларингиздан ўтар. Аллоҳ қилаётган (барча) ишларингиздан хабардордир” (Бақара сураси, 271-оят).\nОятнинг зоҳиридан садақаларнинг барча турларини ошкора ёки пинҳона беришнинг жоизлиги, аммо пинҳона садақанинг афзаллиги маълум бўлади. Лекин баъзи уламолар фарз ёки вожиб садақаларни, яъни закот, ушр, фитр садақаси ва каффоратларни ошкора берган афзал, ихтиёрий нафл садақаларни эса пинҳона берилгани яхшидир, дейдилар. Зеро, вожиб садақалар пинҳона берилса, одамларда закот бермайди, деган шубҳалар туғилиши мумкин. Аммо нафл садақалар ҳам баъзида бошқалар кўриб ўрнак олсин деган ният билан ошкора берилгани яхшидир.\nЕр юзида бузғинчилардан бўлмайлик\nИнфоқ қилиш фазилати\nАлбатта Аллоҳ тезда тангликдан кейин енгилликни пайдо қилур\nСалафи солиҳларимиз ҳамиша вақтларига аҳамиятли бўлишган\nКиши исломининг гўзаллиги – фойдасиз насаларни тарк қилишидир


ЎзА - Саудия қамоқхоналаридаги 850 нафар ҳиндистонлик маҳбус озод қилинади\n21.02.2019 12:07:09 Чоп этиш версияси\nСаудия қамоқхоналаридаги 850 нафар ҳиндистонлик маҳбус озод қилинади\nСаудия Арабистони шаҳзодаси Муҳаммад бин Салман Ҳиндистонга ташрифи давомида Ҳиндистон Бош вазири Нарендра Модининг сўрови билан Саудия қамоқхоналаридаги 850 нафар ҳиндларни озод қилишга буйруқ берди.\nСаудия қамоқхоналарида чет элдаги жиноятлари учун қамалган кўп сонли ҳиндлар сақланади. Ҳиндистон Ташқи ишлар вазирлигининг 2019 йил январь ойидаги ҳисоб-китобларига кўра, қиролликда одам ўлдириш, одам ўғирлаш, порахўрлик, алдаш, гиёҳванд моддалар сотишда алоқадорлик каби жиноятлар учун 2224 нафар ҳинд қамоққа олинган.\nСаудия Арабистондаги 2,7 миллионга яқин ҳиндлар қиролликдаги энг катта чет эллик жамоани ташкил қиладилар. Уларнинг кўпчилиги қурилиш, уй-рўзғор хизматлари ва савдо-сотиқ каби кам ҳақ тўланадиган соҳаларда ишлайдилар.\nДушанба куни Саудия Арабистони шаҳзодаси 2100 нафар покистонлик маҳкумларни қамоқдан озод қилишни буюрган эди.


Бизнинг давримизга келиб инсоният барча соҳаларда катта кашфиётларга эришди, деб ишонилади. Айниқса, жинсий тарбия соҳасида айнан бизнинг замонимизда буюк инқилоблар амалга оширилди ва шу мавзуга оид муҳим маълумотлар ёшлар билан баҳам кўрила бошланди. Ўтган асрларда жинсий тарбия масаласига енгил қаралгани, бу мавзу уятли ҳисобланиб, умуман ташлаб қўйилгани ва ҳаммасига дин айбдор экани айтилади, аммо айнан қайси дин айбдор экани ҳақида ҳеч қанақа маълумот айтилмайди.\nЛекин ўн тўрт аср аввал бу мавзуга оид маълумотлар Қуръонда тилга олинган ва инсоннинг кўпайиш жараёни босқичма-босқич ҳикоя қилиб берилган. Айниқса, анатомия ва физиология фанлари ҳали кашф этилмасдан туриб бу мавзуда бехато фикр билдирилганининг ўзи алоҳида таҳсинга лойиқ. Шуни ҳам унутмаслик керакки, бу мавзуда гапирар экан, Қуръон оятлари ўша давр одамлари учун тушунарли бўлиши ва улар биладиган, улар тушунадиган сўзлардан фойдаланиб гап тузиши зарур ҳисобланарди.\nМавзунинг амалий томони ҳам эътибордан четда қолиб кетмаган. Қуръонда инсон кундалик ҳаёти давомида ўзини қандай тутиши ҳақида кўплаб амалий кўрсатмалар берилган бўлиб, жинсий тарбия мавзуси ҳам бундан истисно эмас.\nҚуръондаги иккита оятда бевосита жинсий алоқа ҳақида сўз боради. Уларда бу мавзу эҳтиёткорлик билан ва барча нозик хусусиятлар эътиборга олинган ҳолда ҳикоя қилинган. Аммо таржимонлар ва Қуръон муфассирлари кўп ҳолларда бу оятларни нотўғри талқин қилишган. Шунинг учун ҳам битта таржима бошқасидан фарқ қилади, битта тафсирдаги фикр бошқасидагига тескари маънони ифодалайди. Мен бу оятларнинг таржимаси устида жуда кўп бош қотирдим ва ниҳоят Байрутдаги тиббиёт факултети собиқ профессори доктор А.К.Жиро (A. K. Giraud, Faculty of Medicine, Beirut) ёрдами билан бунга қисман муваффақ бўлдим. Мана ўша таржима:\n«(Инсон) отилиб чиқувчи сувдан яралган. У эркак жинсий аъзоси билан аёл жинсий аъзоси бирлашишидан ҳосил бўлади» (Ториқ сураси, 6-7-оятлар)\nЭркак жинсий аъзоси Қуръон матнида «сулб» сўзи (бирлик шаклда) билан, аёлнинг жинсий аъзоси эса «тароиб» сўзи (кўплик шаклда) билан ифодаланган.\nМана шу таржимани энг қониқарли таржима деб ҳисоблаш мумкин. Қуръоннинг кўплаб таржималарида, шу жумладан инглиз ва француз тилларидаги машҳур таржималарда ҳам бу оят «(Инсон) отилиб чиқувчи сувдан яралган. У (эркакнинг) бели билан (аёлнинг) кўкрак қафаси ўртасидан (отилиб чиқади)» деб таржима қилинган. Буни таржима эмас, кўпроқ изоҳ сифатида қабул қилса бўлади. Ундан бирон нарсани тушуниш қийин.\nҚуръонда эркакнинг жинсий муносабат пайтида нималарга эътибор бериши кераклиги ҳам аниқ баён қилинган. Бақара сурасининг 222 ва 223-оятларида ҳайз пайтида нима қилиш ҳақида буйруқ бор. Аллоҳ Пайғамбарига шундай буйруқ беради:\n«Сиздан ҳайз ҳақида сўрайдилар. Айтинг: У кўнгилсиз – нопок нарсадир. Бас, ҳайз пайтида хотинларингиздан четланингиз ва то покланмагунларича уларга яқинлашмангиз! Пок бўлганларидан кейин, уларга Аллоҳ буюрган тарафдан келингиз. Албатта, Аллоҳ тавба қилгувчиларни ва ўзларини мудом пок тутгувчиларни севади. Хотинларингиз сизлар учун экинзордир. Бас, экинзорларингизга хоҳлаган ҳолатингизда яқинлашаверинг ва ўзингиз учун (яхши амаллар) тақдим қилинг» (Бақара сураси, 222-223-оятлар)\nБу парчанинг бошида жуда аниқ қилиб айтилган: эркаклар учун хотинлари билан ҳайз пайтида жинсий алоқа қилиш тақиқланяпти. Оятнинг давомида экинзорга ундан янги ҳосил олиш учун уруғ экиш ҳақида гапириляпти. Ушбу тасвирий қиёслаш орқали жинсий алоқанинг аслида нима мақсадда амалга оширилиши тушунтириляпти, яъни жинсий алоқадан мақсад фарзанд кўриш экани айтиляпти. Ушбу оятни таржима қилар экан, Р. Блашер жинсий алоқадан аввал ўз аёлига яхши муносабат кўрсатиш, уни эркалаш кераклиги ҳам айтилганига урғу бериб ўтган.\nБу оятда берилган буйруқлар умумий буйруқлар, холос. Хос мавзулар, масалан, ҳомиладан сақланиш йўллари на ушбу оятда, на бошқа бирон ўринда тилга олинмаган. Ҳомилани олдириб ташлаш (аборт) мавзусига ҳам Қуръон бирон бир ўринда тўхталмаган. Аммо юқорида келтирилган бир қанча оятларда ҳомиланинг ривожланиш босқичлари саналар экан, «илинадиган нарса» босқичидан бошлаб ҳомила тирик жон сифатида қаралади. Тирик жонни ўлдириш Қуръонда катта жиноят деб таърифлангани учун тирик жонга тенглаштириладиган ҳомилани олдириб ташлаш ҳам Қуръон наздида жиноят эканига шубҳа йўқ. Бу қараш нафақат Ислом, балки тавҳидга ишонадиган барча динлар учун умумий ҳисобланади.\nРамазон ойида тунлари жинсий алоқа қилишга ижозат берилган. Бу ҳақда Қуръонда шундай дейилади: «Сизларга рўза кечасида хотинларингизга қўшилиш ҳалол қилинди. Улар сизларнинг либосингиз, сизлар улар учун либоссиз, (яъни эр-хотин бир-бири учун худди баданнинг айбларини яшириб, уни иссиқ-совуқдан асраб, ҳарорат бағишлаб турадиган либос кабидирлар) ... Энди улар билан (рўза кечаларида ҳам бемалол) қовушингиз ва Аллоҳ сизлар учун ёзган нарсани (фарзандни) талаб қилингиз!» (Бақара сураси, 187-оят)\nАммо бунга қарама-қарши ўлароқ, ҳаж мавсумида Маккадаги ҳожиларга аёллари билан жинсий алоқа қилиш қаттиқ таъқиқланган: «Бас, ким шу ойларда (ўзига) ҳажни фарз қилса (ҳаж қилишни ният қилса), ҳаж давомида (жуфтига) яқинлашмайди, гуноҳ ишлар, жанжал-сурон қилмайди» (Бақара сураси, 197-оят)\nБу энди умумий маънодаги тақиқ ҳисобланади, чунки ҳаж мавсумида ҳожилар учун нафақат жинсий алоқа, балки бошқа амаллар ҳам тақиқланяпти, масалан ов қилиш, жанжаллашиш ва ҳоказо...\nҲайз масаласи Қуръонда яна талоқ ҳақида гапирилган оятда ҳам тилга олинган: «Аёлларингиз орасидаги (кексайиб қолгини сабабли) ҳайз кўришдан умид узганлари, агар сизлар (уларнинг иддалари қанча давом этиши хусусида) шубҳалансангизлар, бас, (билингизки), уларнинг иддалари уч ойдир, яна (ҳали-ҳануз) ҳайз кўрмаган (аёллар)нинг (иддалари ҳам уч ойдир). Ҳомиладор (аёл)ларнинг (идда) муддатлари эса ҳомилаларини қўйишлари (яъни кўз ёришларидир)» (Талоқ сураси, 4-оят)\nКутиш муддати (идда) талоқ эълон қилиниши билан унинг кучга кириши орасидаги вақт ҳисобланади. «Ҳайз кўришдан умид узган аёллар» учун кутиш муддати уч ой қилиб белгиланган. Бу муддат тугаганидан кейин «ҳайз кўришдан умид узган аёл» бошқа турмуш қуриши мумкин.\nҲайз кўришга улгурмаган аёллар ҳомиладорлик даври ўтишини кутишлари керак. Ҳомиладор аёллар учун эса талоқ фақат фарзанд туққанларидан кейин кучга киради.\nБу қоиданинг ҳаммаси бугунги физиологик маълумотларга тўла мос тушади. Қуръонда шунингдек бевалик масаласига оид кўрсатмалар, унинг тартиб-қоидалари ҳам аниқ кўрсатиб берилган.\nКўриниб турибдики, инсоннинг кўпайиши билан боғлиқ назарий маълумотлар ва эр-хотин орасидаги жинсий алоқа борасида амалий маслаҳатлар биз бугун билган шу мавзудаги замонавий билимлар билан асло қарама-қаршиликка киришмайди. Аксинча, бу оятлар ва улардан олинадиган мантиқий хулосалар замонавий билимлар билан тўла уйғунлик касб этади. Бу эса ўн беш аср олдин инсониятга нозил қилинган Қуръони Карим илоҳий китоб эканига, унинг ҳукмлари қиёматгача боқий қолишига энг кучли далиллардир.\nДоктор Морис БУКАЙ (Франция). «Таврот, Инжил, Қуръон ва ҳозирги илм» китобидан


Тўғриликни лозим тутинглар\nРасулуллоҳ соллаллоҳу алайҳи васаллам: «Тўғриликни лозим тутинглар, (ҳеч бўлмаса шунга) яқин бўлинглар. Билингларки, сизлардан бирортангиз амали билан ҳам нажот топа олмайди», деганларида, «Сиз ҳамми, эй Аллоҳнинг расули?» дейишди. Шунда у зот: «Ҳаттоки мен ҳам. Фақатгина Аллоҳ раҳмати ва фазли ўраб олганларгина нажот топишади», дедилар. Имом Муслим ривоятлари.\n«Эй Аллоҳнинг расули, менга Исломдаги бир сўзни айтингки, мен бу ҳақда сиздан бошқа бирор кишидан сўрамайин», десам, у зот: «Иймон келтирдим, деб айт, сўнгра истиқоматда бўл (яъни, Аллоҳга итоат қилиб, Унга мухолиф бўлишдан ўзингни тийгин)», дедилар».\n«Набий соллаллоҳу алайҳи васаллам замонларида ака-ука бор эди. Бири Набий соллаллоҳу алайҳи васаллам (хизматларига) келиб турарди. Иккинчиси касб-ҳунар қилар эди. Ҳунарманд Набий соллаллоҳу алайҳи васалламга (укасидан) шикоят қилганида, у зот: «Эҳтимол, унинг сабабидан сенга ризқ берилаётгандир», дедилар.\nРасулуллоҳ соллаллоҳу алайҳи васаллам: «Кимки уйидан чиқаётганда, «Бисмиллаҳи таваккалту ъалаллоҳи вала ҳавла вала қуввата илла биллаҳ» (яъни: «Аллоҳ номи билан, Аллоҳга таваккал қилдим. Аллоҳдан ўзгада ўзгартириш ҳам, қувват ҳам йўқдир»), деса, «Ҳидоят қилиндинг, кифоя қилиндинг ва ҳимоя этилдинг», дейилади ва шайтон ундан узоқ бўлади», дедилар.\nНабий соллаллоҳу алайҳи васаллам қачон уйларидан чиқсалар: «Бисмиллаҳи таваккалту ъалаллоҳи. Аллоҳумма инний аъузу бика ан адилла ав удалла ав азилла ав узалла ав азлима ав узлама ав ажҳала ав йужҳала ъалаййа»\n«Ғорда эканимизда, мушрикларнинг қадамларига қарадим. Улар шундоққина бошимиз устида турар эдилар. Мен: «Эй Аллоҳнинг расули, агар улардан бирортаси икки оёғининг тагига қараса, бизни аниқ кўриб қолади», десам, у зот: «Учинчилари Аллоҳ бўлган икковлон ҳақида нима деб ўйлайсан, эй Абу Бакр?» дедилар». Муттафақун алайҳ.\nРасулуллоҳ соллаллоҳу алайҳи васаллам: «Эй фалончи, агар тўшагингга ётсанг: «Аллоҳумма асламту нафсий илайка ва важжаҳту важҳий илайка ва фаввазту амрий илайка ва...\nЖобир розияллоҳу анҳудан ривоят қилинади. «Набий соллаллоҳу алайҳи васаллам билан бирга Нажд томонга ғазотга чиқдим. Расулуллоҳ соллаллоҳу алайҳи васаллам ортга қайтганларида мен ҳам бирга қайтдим...\nНабий соллаллоҳу алайҳи васаллам: «Бир қавмлар жаннатга киришади. Уларнинг қалблари худди қушнинг қалбига ўхшайди», дедилар (яъни, Аллоҳга таваккал қилувчилар ёки кўнгли юмшоқлар қуш қалби каби нозик бўлишади). Имом Муслим ривоятлари.\nУмар розияллоҳу анҳудан ривоят қилинади: Расулуллоҳ соллаллоҳу алайҳи васалламни: “Агар сизлар Аллоҳга ҳақиқий маънода таваккал қилганингизда, У зот қушни ризқлантиргани каби сизларни ҳам ризқлантириб қўяр эди. У қушлар қорни оч кетиб, қорни тўқ бўлиб қайтиб келади”, деб айтганларини эшитдим. Имом Термизий ривоят қилиб, ҳасан ҳадис, дедилар.\nИбн Аббос розияллоҳу анҳумодан яна ривоят қилинади: Иброҳим алайҳиссалом оловга ташланганида: «Ҳасбуналлоҳу ва ниъмал вакийл», яъни «Бизга ёлғиз Аллоҳнинг ўзи кифоя. У қандай яхши вакил», деб айтдилар.


Ўзбекистон орқали транзитга – «яшил чироқ» | NORMA.UZ\nЎзбекистон орқали транзитга – «яшил чироқ»\nВазирлар Маҳкамасининг 15.12.2018 йилдаги 1022-сон қарори билан давлатимиз ҳудуди орқали транзит ўтишга доир айрим қоидаларга тузатишлар киритилди.\nАвтомобилда юк ташувчиларнинг транзит ҳаракатланиши: кўпроқ вақт берилди, янги йўналишлар «очилди»\nТранзит транспорт воситалари мамлакатимизга кирган кунидан бошлаб чиқиб кетиши керак бўлган муддат 5 кунгача (илгари 3 кундан ортиқ бўлмаган муддатни ташкил этарди) узайтирилди.\nБундан ташқари, хорижий автоташувчиларнинг Ўзбекистон ҳудуди бўйлаб транзит ҳаракат қилиши учун мўлжалланган 47 та янги йўналиш очилди. Уларнинг аксарияти Тожикистон (18 та йўналиш) ва Туркманистон (12 та йўналиш) чегарасидан кириш қисмида жойлашган.\nЭнди хорижий автотранспортдан товарларни миллий ташувчиларнинг автотранспортига белгиланган транзит йўналишларига кирмайдиган жойларда жойлашган божхона омборларида божхона назорати остида қайта юклашга ҳам рухсат берилади.\nХорижий автоҳаваскорларнинг Ўзбекистон орқали ўтишлари осонлашди\nУмумий қоидага кўра, Ўзбекистон ҳудуди орқали автотранспортда транзит ўтувчи хорижий фуқаролар фақат халқаро автомобиль қатнови учун очиқ бўлган йўллар ва йўналиш варақасида кўрсатилган йўналиш бўйича юришлари мумкин.\nУнга истисно киритилди. Энди ушбу чеклов мамлакатимиз чегаралари орқали сафар йўналиши қайд этилган автотранспортда (тунаш учун қайта бутланган ер усти автотранспортида) туристик (нотижорат) мақсадларда транзит ўтаётган чет эл фуқароларига татбиқ этилмайди.\nМахсус юклар транзитига тезроқ рухсат берилади\nЎзбекистон ҳудуди орқали махсус юклар ва ҳарбий таркиблар транзитига рухсатномалар бериш жараёни тезлаштирилди. Рухсатнома бериш ёки беришни рад этиш, шу жумладан ҳужжатнинг ўзини бериш тўғрисида қарор қабул қилишнинг умумий муддати ариза ва барча ҳужжатлар олинган кундан бошлаб 20 кундан (илгари – 30 кундан) ошмаслиги керак. Тегишинча, ушбу тартиб-таомилнинг айрим босқичларидаги муддатлар ҳам қисқартирилди. Рухсатноманинг амал қилиш муддатини узайтириш (1 марта рухсат берилади, таҳр.) ҳам тез амалга оширилади.\nЭнди рухсатнома роппа-роса 3 ой амал қилади. Олдинги формулировка («ўттиз кундан ошмаслиги керак», таҳр.) ҳужжатни камроқ муддатга бериш мумкинлигини англатар эди. Мудофаа вазири бўлмаган тақдирда эса рухсатномани унинг биринчи ўринбосари имзолаши мумкин.\nҲужжат Қонун ҳужжатлари маълумотлари миллий базасида эълон қилинган ва 17.12.2018 йилдан кучга кирди.\nПойтахтнинг йўловчи ташиш транспорти ташкилотларига зарарлар қоплаб берилади\n15 августдан йўлкира ҳақи – 1 400 сўм


“Ишбилармон аёл” кўрик-танлови Бектемир туман босқичи ғолибининг иш фаолияти билан танишилди | O'zLiDeP\nO'zLiDeP “Аёллар қаноти” томонидан ўтказилиб келинаётган “Ишбилармон аёл” кўрик танловининг Бектемир туман босқичи ўтказилди. Туман босқичида 1- ўринни боллалар учун трикотаж маҳсулоталарини ишлаб чиқаришга мўлжалланган "LIZIKIMTEXTILE" хусусий корхона раҳбари Цой Светлана эгаллади.\nПартия вакиллари мазкур корхонага ташриф буюриб, иш жараёнлари, ишчиларга яратилган шароитлар билан танишди.\nКорхона 2010 йилдан буён фаолият юритади, дастлаб ишчилар сони 15 нафарни ташкил этган бўлса, ҳозирга келиб 200 нафарни ташкил этади. Келгусида корхона ўз фаолиятини кенгайтириш орқали ишчилар сонини 300 нафарга етказиб аёллар бандлигини таъминлашни мақсад қилган. Ҳозирда ишлаб чиқарилган маҳсулотнинг 90 фоизини хорижий давлатларга экспорт қилмоқда. Яқин кунларда тикув ускуналари паркини янгилаш ва янги иш ўринлари очишни ҳамда эҳтиёжманд оилларга уй-жой қуриб беришга кўмаклашишни мақсад қилишган.


Ироқ уруши тимсоллари: Фотограф Намир Нур-Элдин ва жанг майдони сирлари\nИроқ - видео тасвирдан кўчириб олинган бу расмда 2007 йилнинг 12 июл куни АҚШнинг Apache вертолёти Бағдод маҳаллаларидан бирида ироқликларни ўққа тутаётгани акс этган.\n2003 йилнинг 19 мартида АҚШ етакчилигидаги халқаро коалиция Ироқ истилосини бошлаган эди. Бу сана 10 йиллиги муносабати билан Ироқ уруши тимсолларига айланган баъзи воқеалар тарихига назар ташлаймиз.\nРейтерс агентлиги суратчиси Намир Нур-Элдин 2007 йилнинг 12 июл куни Бағдоддаги жанг майдонларидан бирини расмга тушураётган пайтда, бу воқеалар махфий ахборотларнинг ошкор қилиниши билан боғлиқ жанжалга айланиб кетишини хаёлга ҳам келтирмаган.\nПентагон яширишга қаттиқ ҳаракат қилган бу ахборот унинг ўлимига оид бўлишини ҳам фототасвирчи тасаввур қилмаган.\nНур-Элдин ва унинг ҳайдовчиси Саид Шмағ АҚШнинг Apache жанговар вертолёти ҳужумида ҳалок бўлган 10 нафар ироқлик орасида бўлган. Ўшанда Америка ҳарбийлари жанггариларга тегишли, деб ўққа тутган микроавтобус ичида бўлган икки бола ҳам жароҳатланган эди.\nАҚШ ҳарбийларининг мазкур ҳодисани хаспўшлаш уринишлари WikiLeaks ташкилотининг назарга тушишига туртки бўлган эди.\nРейтерс агентлиги фотографи Намир Нур-Элдин.\nРейтерс агентлиги ва бошқа матбуот воситалари икки йил давомида Пентагондан Нур-Элдиннинг ўлдирилиши билан боғлиқ маълумотларни очиқлашни талаб қилиши натижа бермади. АҚШ Мудофаа вазирлиги бунга оид маълумотлар махфийлаштирилганини айтиб, бу талабларни қондирмади.\nМахфийлаштирилган маълумотлар Нур-Элдин ва бошқа ироқликларнинг Apache вертолётидан ўққа тутилиши тасвирланган видео ва америкалик ҳарбийларнинг рация орқали суҳбатларидан иборат эди.\nWikiLeaks ташкилоти кейинчалик эълон қилган бу видео тасвирларни АҚШ Мудофаа вазирлигидаги манбадан олганини айтган эди.\nWikiLeaks ташкилоти 2010 йилнинг 5 апрел куни эълон қилган бу видео тасвирларни “Шерикликдаги қотиллик”, дея атади.\nЖамоатчилик диққатини тортган бу воқеа WikiLeaks гуруҳининг халқаро майдонда сенсацион материал билан илк бор пайдо бўлиши эди.\nWikiLeaks асосчиси Жулиан Ассанж ўшанда Озодликка берган интервьюсида махфий маълумотларни тақдим қилаётганлар шахси сир тутлишини айтган эди.\n“Биз ўз манбаларимизга, биринчидан, уларни ҳимоя қилиш учун ўз ихтиёримиздаги барча техник ва ҳуқуқий имкониятларни ишга солишни ваъда қиламиз. Иккинчидан, улар бизга тақдим қилаётган маълумотларнинг таъсири иложи борича катта бўлишини ваъда қиламиз”, деган эди Ассанж 2010 йилдаги суҳбат чоғида.\nБироқ шунга қарамасдан, охир-оқибат Пентагон махфий ҳужжатларни WikiLeaks гуруҳига тақдим қилаётган шахсни аниқлади. Ҳарбий разведка таҳлилчиси сержант Брэдли Мэннинг дарҳол ҳибсга олиниб, “душманга кўмаклашганлик”да айбланди.\nМаълумотлар олиш эркинлигини ҳимоя қилувчи фаоллар бу айбловларни келгусида махфий ҳужжатларни ошкор қилиши мумкин бўлган шахсларга нисбатан қўрқитув воситаси деб кўради.\nМатбуот эркинлиги жамғармаси жорий ойда Мэннинг ҳарбий трибуналда берган кўрсатмаларига оид аудио ёзувни эълон қилди. Мэннинг махфийлаштирилган видеони ошкор қилишига вертолёт экипажи ўртасидаги суҳбат ҳамда иккинчи ҳужум пайтида қуролсиз кишилар ўққа тутилганидан даҳшатга тушгани сабаб бўлганини айтади.\nБрэдли Мэннинг вертолётдаги ҳужумчи гуруҳнинг "хунга ташналигидан" даҳшатга тушганини айтади.\n“Мен учун бу воқеалар сабаби аниқ эди. Вертолётдаги ҳарбийлар гуруҳи Рейтерс мухбирларини потенциал таҳдид, деб хато қилгани ва микроавтобусдаги одамлар шунчаки ярадорларга ёрдам беришга урингани бунга сабаб бўлган. Микроавтобусдаги одамлар таҳдид бўлмаган, улар ярадорларга биринчи ёрдам кўрсатишга ҳаракат қилган холос”, дея ўз ҳаракатларини тушунтирди Мэннинг.\nЛекин дея давом этади сержант Брэдли Мэннинг “видео тасвирнинг энг даҳшатли жиҳати вертолётдаги ҳужумчи гуруҳнинг хунга ташналигидир. Улар ҳужум қилаётган одамларга инсон сифатида қарамайди, уларни “харомилар”, деб атайди ва кўпчиликни ўлдира олганларидан бир-бирини табриклайди”.\nМэннинг вертолётдаги аскаралар ўртасидаги суҳбатни “чумолиларни қийнаётган болалар”га қиёслайди.\nҲарбий трибунал Брэдли Мэннинг ишини шу йилнинг июн ойида кўра бошлайди.\nWikiLeaks гуруҳи АҚШ ҳукуматига доир махфий ҳужжатлар ва дипломатик ёзишмаларни ошкор қилишда давом этди. 2010 йилнинг июлида “Афғон уруши кундалиги” сарлавҳаси остида Афғонистондаги урушга доир 77 мингга яқин ҳужжат эълон қилинди.\nЖулиан Ассанж икки йилдан бери Лондондаги Эквадор элчихонасида яшамоқда, элчихона эшигида эса уни Британия полицияси кутмоқда.\n2010 йилнинг октябрида эса “Ироқ уруши солномаси” сарлавҳаси билан 400 мингдан ортиқ ҳужжат хусусий матбуот агентликлари билан ҳамкорликда очиқланди.\n2010 йилнинг ноябрида халқаро матубот ширкатлари билан биргаликда WikiLeaks гуруҳи АҚШ Давлат департаментига қарашли дипломатик каблограммаларни ошкор қила бошлади.\nБу пайтга келиб WikiLeaks асосчиси Жулиан Ассанж Швеция ҳукумати сўровига кўра, жинсий жиноятлар айби билан Англияда ҳибсга олинди. Унинг адвокатлари бу айбловлар Ассанжнинг WikiLeaks гуруҳидаги фаолияти билан боғлиқлиги ва уни Қўшма Штатларга экстрадиция қилиш ниятида илгари сурилганини таъкидлади.\nГаров пули эвазига озод қилинган Ассанж Лондондаги Эквадор элчихонасига қочди ва бу мамлакат унга сиёсий қочқин мақомини берди. У икки йилдан бери Эквадор элчихонасида яшамоқда, элчихона эшигида эса уни Британия полицияси кутмоқда.


Mobiuz мобил алоқа операторининг барча тариф режаларида дақиқалар тўплами сезиларли даражада оширилди, абонент тўловлари эса ўзгаришсиз қолди.\nMobiuz абонентлари қанча дақиқа сарфлаганликлари ҳақида қайғурмасдан қўнғироқ қилишлари мумкин. Компаниянинг тариф режасидан қатъи назар, барча маҳсулотларда хизмат кўрсатиш шартлари яхшиланди. Бу Mobiuz’нинг мижозларга йўналтирилган ривожланиш стратегиясини амалга ошириш натижасидир.\nЎтган йилнинг кузида Mobiuz мобил алоқа оператори 16 та энг оммабоп тариф режаларини қайта кўриб чиқиб, улардаги мобил Интернет-тўпламларини сезиларли даражада оширганди. Масалан, Mobi 90 тарифида 18 минг МБ ўрнига 65 минг МБ берила бошланди. Энди эса бу ва бошқа кўплаб Mobiuz тариф режалари кўпайтирилган дақиқа ва SMS-хабарлар тўпламларини ўз ичига олди. Асосий эътибор арзон тарифларга қаратилди.\nЯнада қулай бўлган баъзи тариф режалари:\nMobi 20: ойига 20 минг сўмга 2 минг дақиқа, МБ ва SMS (илгари – 500 дақиқа ва SMS, 2 минг МБ);\nMobi 25: ойига 25 минг сўмга 3,5 минг дақиқа, МБ ва SMS (илгари – 750 дақиқа ва SMS, 3,5 минг МБ);\nMobi 30+: ойига 30 минг сўмга 5 минг дақиқа ва МБ, 3,5 мингта SMS (олдин – 1 минг дақиқа ва SMS, 5 минг МБ);\nGap Yo‘q: ойига 35 минг сўмга тармоқ ичида чексиз суҳбат, 500 дақиқа ва 10 минг МБ (илгари – фақат 10 минг МБлик Интернет-тўплам);\nMobi 40: ойига 40 минг сўмга тармоқ ичида чексиз суҳбат, 5 минг дақиқа, 8 минг МБ, 3,5 мингта SMS (илгари – 1,2 минг дақиқа ва SMS, 8 минг МБ);\nMobi 50: ойига 50 минг сўмга тармоқ ичида чексиз суҳбат, 5 минг дақиқа, 10 минг МБ, 3,5 мингта SMS (аввал – 1,5 минг дақиқа ва SMS, 10 минг МБ).\nMobiuz’нинг шартлари яхшиланган барча тарифларини компания веб-сайтида кўришингиз мумкин: https://mobi.uz/uz/tariff/.\nШу билан бирга, Mobiuz мобил алоқа оператори мобил Интернетни янада қулай нархларда тақдим этиш бўйича бир қатор фаолликларни амалга оширмоқда. Хусусан, август ойининг охиригача кунлик Интернет-тўпламлар ва “Tungi DRIVE” тунги чексиз Интернет хизмати нархлари пасайтирилган. Масалан, компания абонентлари атиги 20 минг сўмга 7 тун давомида (00:00 дан 07:59 гача) мобил Интернетдан ҳеч қандай чекловларсиз фойдаланишлари мумкин.\n«Mobiuz маҳсулот ва хизматлари нархлари ва шартларини босқичма-босқич яхшилаш устида мунтазам иш олиб бормоқда. Компания абонентлар ва мижозларнинг эҳтиёжларини қондиришга, шунингдек, мобил алоқа хизматлари бозорида ижобий ўзгаришларни бошлаб беришга интилиб келмоқда. Биз буни меҳрибон ва ғамхўр мобил алоқа оператори фаолиятининг муҳим йўналишларидан бири деб биламиз», - дея қайд этди Mobiuz’нинг жамоатчилик билан алоқалар бўйича расмий вакили Сардор Тожиев.\nMobiuz мобил алоқа операторининг барча янгиликларини t.me/MOBIUZuzb Телеграм-каналидан тезкор равишда билиб олишингиз мумкин.


1. Мевали пирог пишираётганда меваларни бандидан тозалаб, озроқ ун билан аралаштириб олинг. Сўнгра хамирга қўшсангиз, шарбати ажралмайди.\n2. Оширма хамирли булочка тайёрлаяпсиз. Начинка сифатида бирор мевани танладингиз. Меваларни хамир ичига қай тариқа жойлаштирсангиз ҳам муҳими четини зичлаб тугинг. Йўқса шарбати ажралиб кетиши мумкин. Шарбати ўзида қолса, пишириқ янада мазали бўлади.\n3. Мевали пишириқларни ҳар доим қиздирилган газ печининг ўрта ҳароратига қўйиш керак. Баланд ҳароратга қўйилса, пишириқ юзасига тез қизариб, ичидаги меваси ҳисобига хамир яхши пишмайди.\n4. Оддий (начинкасиз) пирогни ҳам мева таъми билан бойитиш мумкин. Бунинг учун таъм берувчи ванилиндан фойдаланинг. Пишгач эса қулупнай, маймунжон таъмли тайёр глазурни ишлатинг. Ранги ҳам, мазаси ҳам манзур бўлади.\n5. Нонуштага мевали блинчик тайёрлашга нима дейсиз?! Анъанавий усулда блинчик хамирини тайёрлаб, ичига мева пюресини солинг. Масалан, қулупнайни блендерда эзғилаб, қанд упаси билан аралаштиринг. Сўнгра блинчик ичига суртинг-да, узунасига ўраб чиқинг. Қанд упасидан безак ўрнида фойдаланишингиз мумкин.


Таъкидланганидек, икки давлат ўртасидаги алоқалар изчил ривожланмоқда. Мамлакатларимиз ўртасида икки ва кўп томонлама кенг ҳамкорлик бўйича очиқ ҳамда самарали сиёсий мулоқот олиб борилаётир. Уларнинг асосини олий даражадаги, шу жумладан, Шанхай Ҳамкорлик Ташкилоти саммитлари доирасидаги муносабатлар ташкил қилади.\nПрезидент Ислом Каримовнинг 2012 йил июнь ойида Хитойга амалга оширган расмий ташрифи бу борада муҳим аҳамият касб этиб, нафақат ўтган давр мобайнида ўзаро муносабатларда эришилган салмоқли натижаларни мустаҳкамлади, балки уларни стратегик шериклик даражасига олиб чиқди. Мазкур ташриф якунида икки давлат раҳбарлари томонидан Стратегик шериклик ўрнатиш тўғрисидаги қўшма декларация имзоланди.\n2013 йилнинг сентябрь ойида ХХР раиси Си Цзиньпиннинг Ўзбекистонга амалга оширган давлат ташрифи икки мамлакат ўртасидаги ҳамкорлик асосларини янада мустаҳкамлашга хизмат қилди. Бундан ташқари, 2014 йилнинг август ойида Президентимизнинг ХХРга ташрифи чоғида икки давлат раҳбарлари ўзаро манфаатли ҳамкорлик суръатларига юқори баҳо бериб, стратегик шерикликни чуқурлаштиришга интилиш кучли эканини билдирдилар.\nПарламентлараро алоқалар ўзаро муносабатларнинг салмоқли қисмини ташкил этади. Унинг доирасида мулоқот алмашувлари мунтазам ўтказиб келинаяпти, демократик ва ижтимоий-иқтисодий ислоҳотларнинг ҳуқуқий асослари таъминланишини ўрганишга йўналтирилган учрашувлар ҳамда парламент делегациялари ташрифлари уюштирилмоқда.\nНавбатдаги учрашувда томонлар Ўзбекистон ва Хитой ўртасидаги парламентлараро алоқаларнинг бугунги ҳолати ҳамда истиқболлари, уларни янада ривожлантириш бўйича тадбирлар ташкил этиш, қонун ижодкорлиги бўйича тажриба алмашиш масалаларини муҳокама қилдилар.\nЧэнь Юань икки давлат ўртасидаги ҳамкорликни мустаҳкамлаш катта аҳамиятга эга эканлигини қайд этар экан, Олий Мажлисда бўлиб ўтган мазкур учрашув алоқаларни янада кенгайтиришга хизмат қилишига ишонч билдирди.\nШу куни Хитой делегацияси аъзолари Ўзбекистон хорижий мамлакатлар билан дўстлик ва маданий-маърифий алоқалар жамиятлари Кенгашида ҳам учрашув ўтказишди.\nМазкур рукндаги бошқа мақолалар: « Парламентда учрашувлар\tЎзбекистон Республикаси Олий Мажлиси Сенати иккинчи ялпи мажлисининг очилиши тўғрисида »


UzAirways Янги йил муносабати билан 50%гача чегирмалар жорий этди - 02.12.2019, Sputnik Ўзбекистон\n“Uzbekistan Airways” авиакомпанияси янги йил чегирмаларни нафақат Ўзбекистон фуқароларига, балки чет элликларга ҳам тақдим этмоқда. 02.12.2019, Sputnik Ўзбекистон\n18:11 02.12.2019 (янгиланди: 18:27 02.12.2019)\nТОШКЕНТ, 2 дек — Sputnik. “Uzbekistan Airways” авиакомпанияси 2019 йил 31 декабрдан 2020 йил 2 январгача республика бўйича қатновларда 30% дан 50% гача чегирмалар ўрнатди.\nТаъкидланишича, янги йил чегирмалари нафақат Ўзбекистон фуқароларига, балки чет элликларга ҳам тақдим этилади.\nТранспорт вазирлиги авиачипта нархи нимага боғлиқ эканини айтди\n26 Ноябр 2019, 18:01\n- Чернобил АЭС фожиаси оқибатларини бартараф этишда иштирок этган фуқароларимиз учун – 50%.\nХабарда авиачипталарни барча кассаларда чегирмаларни олиш ҳуқуқини берувчи тегишли ҳужжатларни тақдим этган ҳолда харид қилиш мумкинлиги қўшимча қилинган.


24 Ноябрь 12:41\nNUR-SULTAN. Kazinform - Ҳозирда Қозоғистонда 19 та товар биржаси лицензияга эга. Бу ҳақда Қозоғистон Савдо ва интеграция вазири Бахит Султанов Парламент ялпи мажлисида биржа савдосини ривожлантириш ва такомиллаштириш тўғрисидаги қонун лойиҳаси муҳокамаси чоғида маълум қилди, деб хабар беради Kazinform мухбири.\n«Мен таклиф этилаётган қонун лойиҳасининг асосий бўлимларига тўхталиб ўтаман. Ҳозирда Қозоғистонда 19 та товар биржаси лицензияланган. Миллий статистика бюроси маълумотларига кўра, биржа операциялари сони 50 бараварга ошган, 2009 йилдаги 1119 тадан 2020 йилда 48 мингтага етган. Шу билан бирга, 2020 йилда учта етакчи товар биржаларининг («Астана», ЕТС, «Каспи») биржа савдолари ҳажми 291,2 миллиард тенгени ёки барча савдоларнинг 30 фоизини ташкил қилди. Барқарор биржа индустриясини яратиш мақсадида қонун лойиҳасида товар биржаларининг икки поғонали тизимини жорий этиш таклиф этилмоқда», — деди Бахит Султанов.\nВазир биринчи даражага тўхталар экан, товар савдоси билан шуғулланувчи товар биржалари учун устав капиталини ойлик ҳисоб-китоб кўрсаткичининг 700 минг бараваригача ошириш кўзда тутилаётганини айтди.\n«Иккинчи даража, яъни фақат ностандарт товарлар билан савдо қилувчи товар биржаларига қўйиладиган талаблар аввалгидек сақланиб қолади. Яъни, устав капиталининг энг кам миқдори ойлик ҳисоб-китоб кўрсаткичининг 300 минг бараварини ташкил этади. Биржаларнинг турли тармоқларга бўлиниши биржа савдосининг такомиллашуви ва ривожланишига туртки беради. Яъни, фақат стандартлаштирилмаган товарлар савдоси билан шуғулланувчи биржалар бошқа иштирокчиларга эътибор қаратиш, хизматлар кўламини кенгайтириш, сифатини ошириш ва ҳажмини ошириш орқали ўз имкониятларини оширишга ҳаракат қилади», — деди Б. Султанов.\n#Биржа #ҚР Савдо ва интеграция вазирлиги


Кабинетида сауна қурдирган ҳокимга чора кўрилди...\n29.04.2021 23:56 0 2341\nЯпониянинг Икеда шаҳри (Осака префектураси) мэри Хироки Томита ўз кабинетида сауна қурдиргани учун истеъфога чиқди. Бу ҳақда «Japan Times» хабар бермоқда.\n44 ёшли ҳоким ўтган йилиёқ маъмурий бинода буғ хона жиҳозлашни буюрган. Бундан ташқари, у ерга барча асбоб-ускуналари билан спорт залини кўчириб ўтказган. Танқидларга жавобан Томита бу «соғлиқни сақлаш» учун зарурлигини таъкидлаган.\nБироқ 26 апрель куни шаҳар ҳокими матбуот анжумани ўтказиб, ўз хатти-ҳаракати учун «жавобгарликни ўз зиммасига олишга» ва лавозимидан озод этилишига тайёрлигини маълум қилди. Aммо у буни шаҳар кексаларни COVID-19га қарши эмлаш дастурини тугатгандан кейингина амалга оширади.\nБир кун ўтгач шаҳар кенгаши ҳоким бир ой ичида ишдан кетмаса, ишончсизлик овози бериш билан таҳдид қилди.\n«Aгар овоз берилса, биз янги сайловларни ташкил қилишимиз ва маҳаллий аҳолини хавф остида қолдиришимизга тўғри келади», — деб жавоб берди Томита.\nУ ҳокимлик лавозимини 2019 йил апрель ойидан бери эгаллаб келаётганди.\nХориж 17/08, 17:37


Рамазонда шайтонлар кишанланганда, нима учун айримлар гуноҳ қилаверади? | Azon.uz - Ахборот-таҳлилий портал\nРамазонда шайтонлар кишанланганда, нима учун айримлар гуноҳ қилаверади?\n1736 16:00 16.05.2019\nШайх Муҳаммад Саъид Рамазон ал-Бутий раҳимаҳуллоҳ айтадилар:\n«Эй Аллоҳнинг бандалари! Рўзадор Аллоҳдан ғофил бўлиши мумкин эмас. Рўзадор Аллоҳ азза ва жалладан тўсилган бўлиши мумкин эмас, чунки рўзадорни очқагани ўз ўрнида зикрдир. Рўзадорнинг ташналиги гарчи уни зикр калималари билан тили қимирламасада, ҳақиқатан ҳам Аллоҳ субҳанаҳу ва таолонинг зикри саналади. Мен ўзимни таомга муҳтож эканимни ҳис қиламан, лекин мен Аллоҳ таолонинг буйруғига жавоб тариқасида рўза тутганимни биламан. Демак мен рўзадорлигимни ҳис қилган вақтимда Аллоҳнинг кузатувида эканимни ҳам ҳис қиламан. Очликни сезганимда Аллоҳнинг назоратида эканимни ҳам сезаман. Қачон ташна бўлиб оғзим қуриса ва сувга муҳтожлик сезсам мен ушбу ҳолда ҳам Аллоҳ билан биргаман.\nКўрдингизми, эй Аллоҳнинг бандалари, рўзанинг қанча-қанча хусусиятлари ва қанчандан-қанча имтиёзлари бор. Бу бошқа ибодатларда кўзга ташланмайди. Шайтонларнинг кишанланиши ҳам ана шундан. Чунки, шайтонлар қачон инсонни қўлга туширади? Албатта Аллоҳ таолодан ғафлатда бўлганида уни қўлга олади.\nАллоҳ таоло ўз Каломида айтади:\n«Ким Менинг зикримдан юз ўгирса, албатта, унга торчилик ҳаёти бўлур ва қиёмат куни уни кўр ҳолида тирилтирурмиз». (То-ҳа сураси, 124-оят).\nАна шу вақтда Аллоҳ таоло унинг устидан шайтонни ҳукмрон қилади. Аммо инсон Аллоҳ билан бирга бўлса ва уни доим эслаб зикр қилиб юрса ҳамда Аллоҳ азза ва жалла билан муроқабада бўлса, шайтон унинг муроқабасини парчалаб қалбига кира олмайди. Бу иш мутлақо бўлиши мумкин эмас.\nАгар инсон рўзасида Аллоҳнинг йўлидан қочса ва айрим гуноҳларни қадам босса, мана шу бошқалар гоҳида шубҳали деб билган нарсадир. Улар: «Расулуллоҳ соллалоҳу алайҳи васаллам шайтонлар кишанланиши ҳақида хабар берган бўлса ҳам, нима учун кўплаб рўзадор кишилар айрим гуноҳларни содир этмоқдалар?!», деб сўрайдилар.\nУлар гуноҳ қилаётган бўлсалар, бу гуноҳларга уларни ундаётган нарса ўзларнинг фаҳмсизлиги ва шаҳвоний истакларидир. Аммо шайтоннинг ҳийласи кучсиз, шайтон ҳақиқий рўза тутган рўзадорга ҳеч қачон яқин кела олмайди. Чунки у модомики рўзадор экан, доимо Аллоҳ азза ва жаллани эслаб туради. Ким Аллоҳ азза ва жаллани зикр қилиб, У билан бирга бўлса, Аллоҳ таоло уни инсон ва жин шайтонларига қарши ҳимоялаб қўяди.\nМен Аллоҳ субҳанаҳу ва таолодан рўзаларимизни нафсимиз ёмонлигидан ва ҳавойи истакларимиз бефаҳмлигидан бизларни сақлайдиган қалқон қилишини сўрайман».\nШайх Муҳаммад Саид Рамазон Бутий Мақолалар\nШайх: “Йўқ, қололмайман, отам рухсат бермадилар...”\n3851 12:00 06.01.2020\n1435 19:40 20.11.2018


Четверг, 20 Январь 2022 00:00\nТошкент воҳаси ўз тарихида тақдирнинг кўп синовларини, шаҳар ва қишлоқларни вайронага айлантирган мўғиллар босқини каби оғир даврларни бошдан кечирган.\nТарихий манбалардан маълум бўлишича, фақат Aмир Темур даврига келиб, воҳада қайтадан ривожланиш бошланган. Кўплаб шаҳар- қишлоқлар янгидан қад ростлаб, обод бўлган.\nМаълумотларга кўра, Тошкент шаҳридан 16 чақирим ғарбда, Самарқандга ўтадиган қадимий карвон йўлида, Чирчиқ дарёсининг ўнг соҳилида, Зангиота қишлоғининг марказида қад ростлаган Зангиота мажмуаси Aмир Темур томонидан қурилган.\nМаълумки, Занги ота ҳазратлари Марказий Осиё минтақасида ІХ–ХІІ асрларда юз берган биринчи илмий-маданий юксалиш, яъни илк Шарқ Уйғониш даврининг намояндаси, ўз замонида ҳикмат ва маънавият, дин ва тасаввуф ривожига катта ҳисса қўшган мутасаввиф ва авлиё боболаримиздандир.\nНеча юз йиллардан буён Занги ота шахсига бўлган қизиқиш сусаймаган, аксинча, ортиб бормоқда. Ривоятларга кўра, Ойхожа ибн Тожхожанинг ёшлик йиллари ІХ–ХІІ асрларда Марказий Осиёдаги энг йирик шаҳарлардан бири – Бинкетда (ҳозирги Тошкентда) кечган. Ҳозирги Зангиота қишлоғига айнан шу зот асос солган. У киши 1 258 йилгача, яъни вафотига қадар қарийб қирқ йил давомида Анбар она билан бирга шу қишлоқда яшаган. Жуда кўплаб одамларга – оддий деҳқонлардан тортиб турли даражадаги ҳукмдорларга ҳам диний-маънавий устозлик қилган. Вафотидан сўнг у зотнинг мозори наинки маҳаллий, балки олис минтақалардан келадиган кишилар учун ҳам зиёратгоҳга айланган.\nШу тариқа Зангиота мозори устида зиёратгоҳ кўринишидаги дастлабки камтарона ёдгорлик пайдо бўлган ва кейинчалик нафақат зиёратгоҳ, балки у жойлашган қишлоқ ҳам Зангиота номи билан аталган.\nПрофессор Акмал Саидов томонидан тақдим этилган маълумотларга кўра, Занги ота мақбарасининг бунёд этилиши билан боғлиқ ибратли ривоятлар ҳам, тарихий воқеалар ҳам бирдек чуқур рамзий маънога эга.\nРивоят қилишларича, Амир Темур Ясси қўрғонида Аҳмад Яссавий ҳазратларига мақбара қуриш ҳаракатини бошлаганида нима учундир иш ҳадеганда юришавермаган. Бу ҳолнинг сабабини билолмай, ҳайрон бўлиб юрганида бир кеча тушига нуроний бир зот кириб, Яссавийга мақбара қуришдан олдин Зангиотанинг қабрини обод қилиши кераклигини айтади.\nШунда Амир Темур Зангиота руҳини шод этиш учун мақбара тиклашга киришади. Бу муҳташам ёдгорлик мажмуининг қурилиши 1420 йили Мирзо Улуғбек томонидан тугаллаган. Мажмуа мустабид тузум даврида омборхона, кейинчалик музей вазифасини ўтаган.\nПрофессорнинг сўзларига кўра, Зангиота зиёратгоҳи Марказий Осиё минтақаси халқлари учун табаррук маскан ҳисобланади. Бу тарихий-меъморий мажмуага ҳар куни беш минг нафар атрофида зиёратчи ва сайёҳ келаётгани буни яққол тасдиқлайди. Зиёратчилар турли мамлакатлардан экани ҳам диққатга моликдир. Зангиота мақбараси дастлаб икки хонали содда иморат – зиёратхона ва гўрхонадан иборат бўлиб, пештоқ ва безаклари бўлмаган. Хоналарнинг девори равоқли чорси асосдан бурчаклардаги равоқли бағал гумбаз билан боғланган. Ҳосил бўлган саккиз қиррали асос устига ўрнатилган гумбазларнинг катталиги ҳар хил.\nХоналарга дарча ва тобдонлар орқали ёруғлик тушган. Гўрхонадаги оқ мармардан ишланган қабртош, айниқса, диққатни тортади. Тошга ғоятда моҳирлик билан нафис ўйма нақш ва арабий хатлар битилган. Қабр шакли ва нақшлардаги услуб унинг қадимийлигидан далолат беради.Ён томондаги юза қисмида араб тилида қуйидаги мазмундаги шеър ўйилган: «Биз соғлик ва саёҳатдан завқланамиз. Аммо вақти келиб бир-биримиздан айриламиз. Чунки вақт севиклиларни айирувчидир».\nМармар битиктошнинг бир ён қиррасига куфий ва сулс хатида Пайғамбаримиз (соллаллоҳу алайҳи ва саллам)нинг: «Қабр амаллар сандиғидир», деган ҳадислари битилган.\nВақтлар ўтиб мақбара олдига пештоқ ва иккита кўндаланг хона қурилиб, безак берилган. Пештоқ ва хоналар ташқи девори, зиёратхона ва мақбара пойгумбази сайқалланган ғиштчалар, ўймакор ранг-баранг кошинлар билан безатилган.\nАнбар она мақбараси Зангиота мажмуаси таркибида бўлиб, Зангиота мақбарасининг жануби-ғарбида жойлашган. У пештоқ, зиёратхона ва гўрхонадан иборат. Зиёратхона ва гўрхонанинг усти қўшқават гумбазли, қуббали тошдан, кичик доира шаклида ясалган. Мақбарага оқ мармардан қабртош қўйилган. Унинг теварак-сиртига арабий хатлар ва нафис нақшлар ўйилган. Мақбара дастлаб икки хонали бўлган, кейинчалик унинг олдига пештоқ қурилиб, кошинлар билан безатилган. Пештоқ таянчи унча баланд эмас. Бу услуб Тошкент мақбараларига хос. Зангиота мақбараси қатори ушбу ёдгорлик ҳам Амир Темур замонаси меъморчилик анъанасининг ёрқин намунаси ҳисобланади.\nВазирлар Маҳкамасининг 2013 йил 20 октябрдаги қарори асосида Тошкент вилоятидаги Зангиота мажмуаси ва унга туташ ҳудудларда кенг кўламли қурилиш ва ободонлаштириш ишлари олиб борилди.\nБугунги кунда мажмуа ҳудудида 1 000 ўринли янги масжид биноси, Ўзбекистон мусулмонлари идораси вилоят вакиллигининг биноси, 40 ўринли таҳоратхона, 2 та ҳожатхона, эски ҳовуз ўрнига 2 та фаввора, 2 та миллий услубда лойиҳалаштирилган шийпон, тегишли коммуникация тармоқлари, ер ости ўтиш йўли, автотўхташ жойи, 50 ўринли 3 қаватли меҳмонхона, 70 ўринли чойхона, икки қаватли минимаркет ва бошқа ўндан ортиқ миллий ҳунармандчилик савдо дўконлари, новвойхона, замон талабига жавоб берадиган 50 ўринли деҳқон бозори, ошхона барпо этилган.\nБарча таъмирлаш, тиклаш ва ободонлаштириш ишлари бюджет ва ҳомийлар маблағлари ҳисобидан амалга оширилди. Мажмуа тарихий ёдгорлк сифатида давлат муҳофазасига олинди. Қадимги мадраса биноси тўла таъмирдан чиқарилди. Ҳовлидаги эски минора олиб ташланиб, янги масжид олдида янги, баландлиги 31 метр бўлган минора қурилди. Зангиота ва Анбарбиби мақбаралари ҳам буткул қайта таъмирланди. Мажмуадаги 5 та гумбаз қайта тикланди.\nБугун Зангиота мажмуаси зиёратчилар билан гавжум. Ушбу мажмуа мамлакатимизнинг туризм салоҳиятига катта ҳисса қўшаётган муҳим қадамжо ҳисобланади.\nНеча асрлик тарихга гувоҳ бу маскан ўз файзу таровати билан зиёратгоҳга узоқ-яқиндан келган юртдошларимиз ва хорижлик меҳмонларга катта таассуротларни ҳадя этмоқда.\nЭртакмонанд Хива шаҳри қанчадан-қанча хорижлик меҳмонларни ўзига мафтун этгани бор гап. Ўзбекистон Республикаси Фанлар академияси матбуот хизмати маълумотларига кўра, Хоразм Маъмун академияси томонидан "Хива тарихидан лавҳалар" китоб-альбоми ўзбек ва рус тилларида нашр этилди.\nУшбу китоб-альбомда Хива шаҳрининг вужудга келиши, ижтимоий ҳаёти, аҳолининг этник таркиби, деҳқончилик, ҳунармандчилик, хиваликлар маданияти ва санъатига оид қимматли маълумотлар қўлёзма асарлар, архив маълумотлари, элчи ва сайёҳларнинг эсдалик ва хотиралари, нодир манбалар маълумотлари асосида ёритилган.\nЎзА хабарига кўра, китоб-альбом маҳаллий ва хорижий сайёҳлар, олий ўқув юртларининг талабалари, гид-бошловчилар ҳамда юртимиз тарихи билан қизиқувчи кенг ўқувчилар оммасига мўлжалланган.\nМазкур китоб-альбомнинг афзаллиги шундаки, Хива шаҳрининг вужудга келиши, ижтимоий ҳаёти ва аҳолининг этник таркиби, бошқа турли маълумотлар янги ва ноёб манба ҳамда адабиётлар асосида ёритилган.\nШунингдек, китобда мавзуга доир кўплаб суратларнинг мавжудлиги ҳар қандай китобхонни ўзига жалб эта олади.\nЎзбекистон аҳлига насиҳат (2-қисм)\nШайх Абдулқодир Ҳусайн ҳафизаҳуллоҳ\nЎзбекистон мусулмонлари идораси жамоаси Тошкент вилояти Чиноз тумани бош имом-хатиби Азимжон домла Қодировнинг падари бузрукворлари Абдуҳаким ҳожи отанинг вафоти муносабати билан марҳумнинг оила аъзолари ва яқинларига чуқур таъзия изҳор этади.\nЎзбекистон мусулмонлари идораси жамоаси, уламолари, имом-домлалари ва ўқитувчи-мударрислари номидан Азимжон домланинг оила аъзолари, фарзандлари, ёр-биродарлари, яқинларига ҳамдардлик билдирамиз.\nТасаддуқ Ё Расулуллоҳ – "Намознинг фарз бўлиши" (23-қисм)


СЕВГИ УЧБУРЧАГИНИНГ ҚУРБОНЛАРИ | Суғдиёна биринчи аёллар электрон журнали\n— Ўн саккиз ёшда эдим, — дейди Насиба. — Бир дунё орзулар билан турмушга чиқдим. Ўқиган, келишган йигит билан тақдирим боғланаяпти деб хурсанд эдим. Тўй ҳам бўлди. Фарзанд кута бошладим. Ўша-ўша совуқ нигоҳлар илимади. Сезардим, эримнинг ҳаётида яна кимдир борлигини. Катта қизим дунёга келганида эрим ёнимда турган. Ўшанда биринчи бор қўлларимни меҳр билан ушлаган. Шундагина меҳрини ҳис этдим. Аммо бу ҳам мен учун эмас, зурриёдини дунёга келтираётган аёл учунлигини кейинчалик англаб этдим. Уйланганини эшитганимда ўзимни хўрланган ва алданганлигимни бутун вужудим билан ҳис қилдим. Мен кимман? Шу савол қийнайди? Қайнонам атрофимда парвона. Суюкли ва намунали келинман. Бир куни болаларини олиб кетиб қолмаса бўлди, дея доим қош-қовоғимга қараб туришади. Эрим уйга келмайдиган кунлари яна ҳам меҳрибон бўлиб қолишади. Ҳаммасига чидаб яшайман. Эрим учун болаларининг онасиман, холос. Уйга келганида: «Яхши ўтирибсизларми?» деган саволидан чарчаб кетганман. Қўнғироқ қилиб қолса, болалари-ю онасининг ҳол-аҳволини билиш асносида бу ҳам бор-ку, дея сўрашишлари жонимдан ўтиб кетади. Ёнимда ётадию Лайлосига «SMS» ёзади, эрталаб уйғониши билан қўнғироқ қилади. Шунчаки уларнинг ҳолидан хабар олиш учунмас, соғинганидан, чин дилдан севганидан, хавотирланганидан... Мен эса... одамларнинг орасига кирганимда фалончининг хотиниман-у, ўзим билан ўзим қолганимда ҳеч кимман! Суйгани унга исталган пайтда қўнғироқ қилиши, исталган мавзуда эрим билан суҳбатлашиши мумкин. Мен эса фақат оиламизда нимадир юз бергандагина эримга қўнғироқ қиламан. Чунки бизни фақат турмуш деган ришталар боғлайди. Хўш, кимни айблай? Таниган-билган оила дея қизини узатган, энди эл ичида ажрашибди, деган гапни эшитмаслик учун «чида» деяётган ота-онамними? Боласини ўзи истаганига уйлантиришни хоҳлаган, «Бир куни эрингиз сизга қайтади, кўз очиб кўрганисиз, ахир», деб овутиб, тўғрироғи, алдаб яшаётган қайнонамними? Эримдан қанчалар нафратланмай, шунчалар севадиган ўзимними? Ёхуд менда ҳам кўнгил борлиги ҳақида ўйлаб ҳам кўрмайдиган эримними? Билмайман… Билганим, қачондир бу омонат девор қулайди. Ё эримнинг ўзи буткул бизни тарк этади, ё мен бу совуқ ва сохта турмушимдан воз кечаман...\nШоира ШАГИАҲМЕДОВА қоғозга туширди.Twitter НравитсяSocButtons v1.5


Андрей Фёдоров: "Эртага "Пахтакор"га мухлислик қиламан ва рақибни ўрганаман" / CHAMPIONAT.asia\n12:00Садио Мане "Ливерпуль"даги энг кўп маош олувчи футболчига айланиши мумкин 1 11:33МЮ футболчиси клуб билан шартномани узайтирмасдан "Барселона"га ўтиши мумкин 1 11:12U-16 Осиё чемпионатига саралаш. БАА Қирғизистонни мағлуб этди 2 11:04Моуриньо "Реал" бош мураббийи ҳақида: "У шунчаки кўчадан келган одам эмас" 3 10:424 карра Англия чемпиони ва ЧЛ ғолиби футболчилик фаолиятини якунлади 3 10:41Olamsport: Қайси мамлакат боксчилари финалга етиб келишган?, Жалолов азалий рақибга қарши ва бошқа хабарлар 1 10:37U-16 Осиё чемпионатига саралаш. Тожикистон мақсад сари яқинлашмоқда 5 10:22"Атлетико" бугунги ўйин учун қайдномасини эълон қилди. Мората сафга қайтди 1 10:21Туркия Суперлигаси. Истанбул дербиси ёхуд 5-тур превьюси 1 10:04Превью. “Насаф” – “Бухоро” 8 09:45Дэвид Бекхэм жамоасига бош мураббий топди 8 09:30Мане “Ливерпуль” билан янги шартнома тузади 0 09:10Симеоне Гризманн ҳақидаги саволга жавоб беришдан бош тортди 3 08:49Матюиди: “Ювентус”ни тарк этиш — хаёлимга ҳам келмаган” 1 08:43АПЛ. "Саутгемптон" - "Борнмут" 1:3 0\nАндрей Фёдоров: "Эртага "Пахтакор"га мухлислик қиламан ва рақибни ўрганаман"\n04 мар 18:59\n"Локомотив" - "Ал Ваҳда" (2:0) учрашувидан кейинги матбуот анжуманининг иккинчи қисмида мезбонлар Андрей Фёдоров иштирок этди.\n"Барчани ғалаба билан табриклайман. Рақиб ўтган йилга нисбатан анчагина кучайганини кеча ҳам айтгандим. Ҳимояда анча яхши ўйнай бошлади. Биринчи таймда режаларимиз амалга ошди, аммо кўп вазиятлардан фойдалана олмадик. Агар улардан фойдаланганимизда ўйин охири бунчалик ҳаяжонли бўлмас эди", - дейди Андрей Фёдоров.\n"Биринчи таймни қониқарли ўтказдик деб ўйлайман. Ўйинни назорат қилдик, иккинчи таймда эса рақиб вабанкка борди. Хатолар устида ишлаймиз. Кейинги баҳсларда иккинчи таймда ҳам яхши ва тажовузкор ўйнашга ҳаракат қиламиз", - дейди Темурхўжа Абдухолиқов.\n- Искандеров иккинчи таймда жуда кўп хато қилди. Унинг ўйини ҳақида нима дейсиз?\n- Биринчи таймда у яхши ўйнади ва барча кўрсатмаларимизни бажарди. Балки иккинчи таймда чарчаб қолгандир. Захирада ҳужумкор ўйинчилар Шоғуломов ва Омонов қанот футболчилари, шу боис Искандеров алмаштирилгач, Мирзаев майдон марказига ўтди.\n- Нима учундир ўзбек футболчиларига совуққонлик етишмайди. Мутахассис сифатида нима дея оласиз?\n- Барча футболчилар ҳақида айтишим қийин. Балки рақибнинг кучли прессингига тайёр бўлмагандирмиз. Иккинчи тайм бошида "Ал Ваҳда" ҳужумчилари ҳимоячиларимизни босим остида ушлаб туришди.\n- "Ал Ваҳда" ўйинни бошқарди, "Локомотив"нинг жисмоний ҳолати қандай?\n- "Ал ваҳда" ўйинни бошқармади, бизнинг жамоа футболчиларининг жисмоний ҳолати яхши.\n- Эртага "Пахтакор" ўйнайди. Сиз бу ўйинда "Пахтакор"га мухлислик қиласизми ёки навбатдаги рақибни ўрганасизми?\n- Биринчи навбатда мухлислик қиламан ва биринчи навбатда "Пахтакор"ни ўрганаман (кулади).\n- Савол Абдухолиқовга, мавсумни ажойиб бошладингиз. Терма жамоага эса чақирилмаяпсиз. Бу савол сизни қийнайдими?\nАндрей Фёдоров: - Уни чақиришдику. Март ойидаги йиғинга уни терма жамоага чақиришди.\nТемурхўжа Абдухолиқов: - Нима дейишга хайронман. Терма жамоанинг ўз бош мураббийи бор. Ўзбекистонда ҳужумчилар кўп. Чақиришса ватаним жамоасида боримни бериб ўйнайман. "Локомотив"нинг олдида жуда кўп ўйинлар бор, ОЧЛ, Суперлига, кубок...\nСамвел Бабаян: “Негадир, биринчи бўлиб тўп бизнинг дарвозамиздан ўрин оляпти” 33\nЭртага "Пахтакор" ғалаба қозонса чемпион бўлади 67\nЭмери “Айнтрахт Ф” устидан қозонилган ғалабадан сўнг нималар деди? 7


Ижтимоий мавзулар – .:: Xadicha.uz\n12/04/2019\tLeave a comment 24 Views\nАллоҳ ҳар бир тирик жон ризқини етказиб туради. Лекин бу нарса кишини дангасаликка бошламаслиги керак. Чунки шариатда ризқ талаб қилишга чақирилган, ишёқмасликдан, бировга юк бўлишдан қайтарилган. Аллоҳ таоло айтади: “У (Аллоҳ) сизлар учун ерни хокисор – бўйсунувчи қилиб қўйган Зотдир. Шундай экан, (ернинг) ҳар томонида юринглар, (Аллоҳнинг) ризқ-рўзидан енглар! Ёлғиз Унинг ҳузурига қайтиш бор” (“Мулк” сураси, 15-оят). Аллоҳ азза ва ...\n12/04/2019\tLeave a comment 29 Views\n«Албатта, Аллоҳ сабрлилар биландир», деб таъкидламоқда Сабр турли хил бўлади. Энг улуғи Иймон-Ислом талабларини бажариш йўлидаги қийинчиликларга сабр қилиш. Одамларнинг ноўрин тасарруфларига сабр қилиш. Етган мусибатлар ва неъматларга сабр қилиш ва ҳоказолар. Имом Бухорий ва Имом Муслимлар ривоят қилган ҳадисда Пайғамбаримиз соллаллоҳу алайҳи васаллам: «Жоним қўлида бўлган Зот ила қасамки, Аллоҳ мўмин банда учун нимани қазо қилса, ўша унинг учун ...\n10/04/2019\tLeave a comment 36 Views\nАллоҳ таоло “Такосур” сураси охирида бандаларга берилган неъматларнинг ҳеч бири сўроқсиз қолмаслигини эслатиб шундай деган: “Кейин ўша куни неъматлар ҳақида шак-шубҳасиз сўраласизлар” (“Такосур” сураси, 8-оят). Яъни, эй бандалар, охират куни дунёда фойдаланганингиз неъматлар ҳақида сўраласиз. Агар уларнинг ҳақини адо этмаган бўлсангиз, ўша неъматлар охиратда сизга бахтсизлик келтиради. Оятдаги неъматлардан мурод барча моддий, маънавий неъматлардир. Жумладан, қорин тўқлиги, муздек сув, соя-салқин ...


ШАҲРИХОНДА КЎП ҚАВАТЛИ УЙЛАРГА ХИЗМАТ КЎРСАТИШ ЯНАДА ЯХШИЛАНАДИ - AUZ.UZ\nШАҲРИХОНДА КЎП ҚАВАТЛИ УЙЛАРГА ХИЗМАТ КЎРСАТИШ ЯНАДА ЯХШИЛАНАДИ\nШаҳрихон тумани уй-жой коммунал хизмат кўрсатиш бўлими қошида “Шаҳрихон бошқарув ташкилоти” МЧЖ ўз фаолиятини бошлади. Ўзбекистон Республикасининг “Кўп квартирали уйларни бошқариш тўғрисида”ги Қонуни асосида ташкил қилинган мазкур янги ташкилоттуманимиздаги мавжуд кўп қаватли уйларга тезкор ва мукаммал хизмат кўрсатишга ихтисослашган.\n- Ташкилотимиз етарли даражада моддий - техника базасига эга, - дейди МЧЖ раҳбари Шерзодбек Махсудов. - Замонавий техника ва бошқа жиҳозлар ҳамда малакали мутахассислар билан аҳолига сифатли хизмат кўрсатамиз.\nЯнги ташкилот фаолиятининг бошланиши муносабати билан ўтказилган тақдимотда туман ҳокимлиги, ҳамкор ташкилотлар вакиллари, туман Кенгаши депутатлари иштирок этдилар.


Ғузорда мактаб бузиб ташланди: Ким кимдан норози? » Ўзбекистон янгиликлари – Zamin.uz\nҒузорда мактаб бузиб ташланди: Ким кимдан норози?\n14 март 2019, 15:23\nҚашқадарё вилояти Ғузор тумани «Халқобод» қишлоғида жойлашган 71-умумий ўрта таълим мактабининг 50 нафарга яқин болалари таҳсил олаётган мактаб филиали жорий йилнинг февраль ойида бузиб ташланди.\nМактабнинг бошланғич синф ўқувчиларига ҳозирда қаровсиз ва «хароба»га айланган уйда дарс ўтилмоқда.\nХўш, нега? Аҳолининг эътирозлари нечоғлик тўғри? Мазкур масала бўйича аниқроқ маълумот олиш учун Ғузор томон йўл олдик.\nҚишлоқ мактабига кираверишда (агар бу уйни мактаб дейишга тил борса) исириқнинг ўткир ҳиди димоққа урилади. Аниқланишича, ҳозирда мактабни “ижара учун фойдаланишга” берган уй эгаси исириқ тижоратини йўлга қўйган ва хоналар ҳали тўлиқ қуримаган ҳўл исириқ билан тўлдириб ташланган экан.\nМактаб нега бузилган?\nХалқобод қишлоғида жойлашган мактаб филиали 1995 йилгача қишлоқ врачлик пункти вазифасини ўтаган. 1995 йилдан кейин мактаб филиали сифатида фаолият кўрсата бошлаган.\n- Мактаб филиали атайин бузиб ташланмаган дейди, 71-умумий ўрта таълим мактаби директори Дилнура Бердимуродова. Биз ота-оналар билан йиғилиш ўтказиб уларни огоҳлантирдик. Эски мактабни бузиб, ўрнига янги мактаб қурилишига келишиб олинди. Қурилиш ишлари якунига етгунга қадар болаларга ҳокимият ва халқ таълими бўлими ходимлари билан биргаликда фуқаро истиқомат қилмайдиган уйга дарс ўтилиши учун шароит яратиб бердик.\n- Мактабни ҳали бузмайлик деб «худони зорини қилдик», -дейди 2-«б» синф ўқитувчиси Дилфуза Отамуродова. Афсуски, февраль ойининг якунига етмай бузиб ташлашди. Энди эса таъмирталаб бўлиб қолган уйда дарс ўтаяпмиз. Аввалги мактабимиз эски бўлсада, бу уйдан анча яхши, хоналари кенг, ёруғ эди.\nБолалар нима дейди?\nБу йил 1- синфни қаршилаган Диёрбекнинг сира ҳам мактабга боргиси келмайди. Чунки у каби мактаб ўқувчиларига дарс ўтилиши учун шароитлар қониқарли эмас.\nДиёрбек ва унинг синфдошлари билан танаффус вақтида суҳбатлашишга ҳаракат қилиб кўрдик. Болаларнинг фикри салбий. Улар бу мактабда таҳсил олишни асло исташмайди.\nЯнгиси қурилмай эскиси бузилган даргоҳ\nХалқобод, Янгиобод ва Наврўзтепада истиқомат қилувчи бошланғич синфга қатнайдиган ўқувчилар масофа узоқлиги, йўлнинг ноқулайлиги ва бошқа бир қатор сабаблар туфайли шу филиалда таҳсил олишаётганди, -дейди биз билан суҳбатда “Халқобод” МФЙ раиси Мейли Раҳимов. Афсуски, мактаб лойиҳага кўра бузиб ташланди, дейишди “юқоридагилар”. Аммо ажратилган ер майдоними ёки аҳолининг норозилигими, хуллас шу туфайли мана феврал ойида бузиб ташланган мактаб қурилиши ҳалигача бошлангани йўқ. Масала юзасидан Ғузор туман Халқ таълими бўлими мудираси Рисолат Эшқобилова билан боғландик.\nТуман ХТБ мудираси Рисолат Эшқобилова:\nБу вазиятдан хабарим бор. Тўғри, мактаб бузиб ташланди, аммо тез орада қурилиш ишлари бошланади. Бир неча йилдан буён бу мактаб билан ҳеч кимнинг иши бўлмаган. Биласиз, шу кунга қадар таълимга эътибор йўқ эди. Ҳар доим мактабларни ўзим бориб ўрганганман. Бу мактабнинг жойини ажратиш бўйича ҳам ишлар олиб бораяпмиз. Сиз кўчани гапига ишонманг-да, мана мен билан гаплашинг. Мактабнинг қурувчиси ҳам аниқ бўлди, фақат ишни бошлаб олишимиз керак холос.\nХалқ таълими хабардорми?\n- Мактаб филиалининг ҳолати яхши бўлмаганлиги сабабли 2019-йил маҳаллий бюджетдан қайта қуриш учун маблағ ажратилди, -дейди Қашқадарё вилоят Халқ таълими бошқармаси бошлиғи ўринбосари Мақсуд Панжиев. Ҳозирда бу муаммо юзасидан бизда маълумот тўлиқ эмас. Биз эртага 71-мактаб филиалига мутахассис жўнатиб аниқ жавобини айтамиз.\nЮлдуз кўрмай жон бераётган режалар…\nАслида, юртимизда мактабларда таъмирлаш ишлари апрель-май ойларида бошланади. Бу бир неча йилдан буён давом этиб келаётган яхши анъана. Янги ўқув йилида эса ўқувчилар таълим стандартларига мос жиҳозланган синф хоналарида машғулотларни бошлашади. Аммо, не тонгки, юқорида тилга олган мактаб айни қиш фаслида бузиб ташланди. Режалар яхши, аммо уларнинг юлдуз кўрмай жон бериши ачинарли ҳол холос.\nP/S: Мақолани ёзиш давомида кўплаб мулоҳазалар, мушоҳадалар ва тортишувлар бўлди. Ўз навбатида шуни айтиб ўтмоқчимизки, биз доимгидек холис бўлишга уриндик.\nЯнгиликлар » Жамият » Ғузорда мактаб бузиб ташланди: Ким кимдан норози?\n19:27 Назардан четда қолган, четдаги «хароба» мактаб. Mасъуллар бунга нима дейди?\n18:55 Косонда мактаб ўқувчилари мажбурий меҳнатга жалб этилди. Журналист ўртага тушди\n15:28 Мактаб ўқувчиси дарс пайтида ўқитувчини пичоқлади\n22:03 Тошкентда мактаб ўқувчиси ўзини осиб қўйди


Олимпия чемпионларининг кундалик одатлари | Мулоҳаза қила оладиганлар учун.\nОлимпия чемпионларининг кундалик одатлари\nАвгуст 24, 2016 от mulohaza в Мақолалар // 0 Комментариев\nИнсоният самарадорлик кетидан қувиб, кишилар ҳаёт тарзини бутунлай ўзгартиришга қодир бўлган кундалик одатларни қадрлашни ўрганди. Тонгги медитация, жисмоний машқлар, қатъий парҳез ва бошқалар ана шундай одатлар сирасига киради. Олимпия чемпионлари қатъий кун тартибига риоя қилишади, уларнинг жадвали бўшашишга имкон бермайди. Чемпионларнинг бу кундалик одатлари уларни ҳақиқатда олтин сари етаклайди!\nТўғри ҳордиқ чиқариш\nОғир ишлардан кейин кучларни қайта тиклаш ва мусобақалар олдидан ҳордиқ чиқариш тайёрланиш жараёнининг шундай муҳим қисмики, баъзан спортчилар ўзларини дам олишга мажбур қилишларига тўғри келади. Ҳатто тўхташни истамаса ҳам, келажак учун куч сақлаш керак. Бундай ёндашув ҳар қандай синовларга тайёр туришга имкон яратади.\nТўғри овқатланиш одати\nҲаддан ташқари қатъий парҳез кўпинча ўзини қийнаб қўйишга олиб келади. Ҳаваскор спортчиларнинг баъзилари бундай тартибга чидай олмай, жиззаки бўлиб қолишади. Ўз ишининг маҳоратли усталари эса меъёрни сақлаб туриш учун тўғри овқатланиш кераклигига кўникишган. Спорт усталари учун таомнинг энг аввало юқори озуқавий қиймати аҳамиятга эга.\nТез уйқуга кетиш Олимпиадага тайёрланиш жараёнидан ўтган барча спортчиларга таниш. Уйқуга кетишдан аввал асал солинган иссиқ сут ичиб, деразаларни очсангиз, тез ва хотиржам ухлайсиз.\nОддий ва тушунарли мақсад келажакни дастурлашга имкон яратади. Олимпиадада юксак поғоналарни кўзловчи ҳар қандай спортчи бу ҳақида сўзлаб бериши мумкин. Яқин келажак учун устувор мақсадларни тўғри белгилаш барча учун фойдадан холи бўлмайди. Усейн Болт — югуриш бўйича чемпион, бир кунда 9 соат атрофида ухлайди ва эрталабки машқлардан кейин мизғиб олишни ҳам хуш кўради.\nЎзига бўлган ишонч\nСпортда руҳий ҳолатга жуда кўп нарса боғлиқ. Ўзига ва кучига бўлган ишонч спорт майдонларида мўъжиза яратишга қодир бўлади. Дунё миқёсидаги спортчилар “юлдузлик касали”га учрамасликлари муҳим – бу уларнинг натижаларига фақат зиён етказиши мумкин.\nНожиддийлик Ғалаба ва мағлубиятлар катта кучга эга – улар инсонни чўққига чиқариш ва у ердан ирғитиб юборишга қодир. Кўплаб муносиб кишилар ҳамма нарсага ҳаддан ташқари жиддий муносабатда бўлганликлари сабаб йўлдан чекинишган. Маълум маънода жиддийликни камайтириш муваффақият ва омадсизликларни ортиқча кўнгилсиз асоратларсиз қабул қилишга ўргатади.\nМақола 390 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Еркин Қарақалпақстан Вести Каракалпакстана 23:10:18, 16.02.2019\nДүньяға келген ҳәр бир инсан билим алып, өнер ийелеп, алған тәлим-тәрбиясының арқасында бийик-бийик шыңларға көтерилиўди алдына мақсет етип қояды. Сол ушын да елимиздиң ертеңги келешеги болған жасларымыздың билим алып, белгили бир қәнигеликти ийелеўи ушын мәмлекетимиз тәрепинен барлық шараятлар жаратылған.\nОларға туўдырып қойылған мүмкиншиликлерди көрип ҳәўесиң келеди. Солардың қатарында Нөкис юридикалық колледжин мысал етип келтирип өтиўимизге болады. Бүгинлиги бул дәргайда зийрек, билимли жасларымыз өз қәнигелиги бойынша билим алып атыр. Бул оқыў дәргайында республикамыздың ҳуқық қорғаў тараўы ушын зәрүр болған киши қәнигелер таярланбақта. Оқыўшылардың тыянақлы билим алыўы ушын жетерли итибар қаратылған. Оқыў орнында ҳәр бир айға белгиленген пән айлықлары бойынша бир қатар илажлар шөлкемлестирилди. Пәнге байланыслы ис-режеге тийкарланып, ҳәр бир топарда ашық сабақлар өткерилип атыр.\nИсбилерменлик ҳәм жумысқа орналастырыў технологиялары тийкары пәнлеринен юрист 03-15-топарында өткерилген ашық сабақ жаңа инновациялық технологияларды өз ишине қамтыды. Тема ойын аралас өткени менен де оқыўшыларда қызығыўшылық оятып, олардың пәнге деген ықласын арттырды.\nСондай-ақ, дүньяда ашылып атырған жаңалықлардың барлығы илим негизинде әмелге асады. Әсиресе, ҳәзирги коммуникациялық технологияның раўажланыўында анық пәнлер, соның ишинде экономика пәниниң орны гиреўли. Әдетте, көпшилик оқыўшылар экономика пәнин қыйынсынады, бирақ, пәнди жаңаша түсиндириў усыллары менен ҳәр бир сабақ интерактив түринде өтилсе, әлбетте, тема оқыўшылар ушын түсиникли ҳәм қызықлы болып өтеди.\nСондай-ақ, колледжимизде билим алып атырған оқыўшыларымыздың бул пәнге болған қызығыўшылығын және де арттырыў мақсетинде топарлар арасында интеллектуал ойынлар өткерилип турылады. Буннан гөзленген мақсет — оқыўшылардың жыл даўамында өзлестирген билимин беккемлеў, пәнге болған қызығыўшылығын және де арттырыў. Ойын барысындағы сораў-жуўаплар оқыўшыларымыздың пән бойынша билим көнликпелерин арттырып қоймастан, оларды логикалық ойлаўға, дыққат-итибарлы болыўға үйретеди.\nУлыўмаластырып айтқанда, жас әўладтың тыянақлы билим, тәрбия алыўында оқытыўшылардың орны гиреўли. Демек, оқыўшыларды сол пәнге қызықтырып барыў, бүгинги күнги педагогтың алдында турған ўазыйпаларының бири екен, бул бағдардағы жумысларымызды ҳәр тәреплеме жетилистириўге ҳәрекет етемиз.\nНөкис юридикалық колледжи оқытыўшысы.\nСәне: 12.02.2018 10:03:12


KUN.UZ сайтига мурожаат қилаётган айрим фуқароларимизнинг аризаларида кўрсатилган важлар билан шуғулланиб, уларни қийнаб келаётган масалалар ижобий ечим топаётганини кўриб-билиб, гувоҳ бўлиб турибсиз. Лекин бу, айрим ўзаро ихтилофли шахсий масалалар учун ҳам бизни безовта қилиб, бирининг иккинчисига хусумати бўлган шахслар ҳам сайтимиздан бемалол қурол сифатида фойдаланиши мумкин, деган хулосани бермайди.\nТаҳририятимизга Самарқанд вилоят руҳий касалликлар шифохонасида фаолият кўрсатаётган ходимлар (жами 14 киши) томонидан имзоланган ариза келиб тушди. Нафсиламрини айтганда, унда шундай баён қилинади:\n«Биз ҳуқуқларимиз бузилаётганини керакли жойларга ёзиб мурожаат қилдик, лекин бизнинг мурожаатларимиз бўйича текширишга келган назорат-тафтиш бошқармаси (НТБ) вакили, меҳнат бошқармасининг юристи ва борингки, текширишга яна ким келган бўлса вазиятни барча ходимлар учун янада оғир қилиб (!), бош врач ва бош ҳисобчининг айбларини ёпиб беришга ёрдам бериб (!) келмоқда. Яъни, бизнинг хатларимизда кўрсатилган, шифохонада содир бўлаётган ўзлаштиришлар, ўғриликлар ва зўравонликлар очилмасдан қолиб кетмоқда».\nЮқоридаги мактубдан кўриниб турибдики, аризачилар биздан олдин ҳам мутасадди ташкилотларга мурожаат қилган. Текширишлар ўтказилган, лекин якун аризачилар истагандек бўлмаётгани алоҳида қайд этилмоқда. Аризада иддаолар бандма-банд келтирилган:\n1. Текширувчилар келганда мукофот ва пахта пулларини фақат қоғоздагина олган ходимлар ёлғон билан «олдик», деб айтишга, тилхат ёзишга мажбур қилинган.\n2. Шифохонада текширувлар бўлиб ётган бир вақтда, бош врач кўрсатмаси билан барча бўлим бошлиқлари ходимлардан ремонт учун, деб 30-60 минг сўмгача йиғиб олмоқда.\n3. Аризамизгача шифохонада 800га яқин бемор даволанаётганлар рўйхатида турар эди. Текширув бошлангач бош врач аслида шу вақтгача шифохонага умуман келмаган касалларни «жавоб берилди»га чиқарди ва натижада 2 ҳафта ичида 100га яқин «касаллар» рўйхатдан ўчирилди. (Шунча беморга давлат бюджетидан қанча маблағ ажратилишини мутахассислар аниқлай олишади-таҳр.)\n4. Аслида барча шунча аламзада бўлишига сабаб — бош врач Тоҳиржон Қодировдир. У 15 кунда 300 га яқин ходимга ёлғон сўзлаб, «молия бошқармаси иш ставкаларини қисқартирди», дея ҳаммадан камида 0,25 ставкасини ўз аризаси билан топширишга мажбур қилди, натижада, ҳамманинг маоши қисқариб кетди. Лекин 70 га яқин янги ходим пора эвазига бўшаган иш ставкалари ўрнига ишга қабул қилинди. (Бу масалани ҳам масъул идоралар хўжакўрсинга, қоғозбозлик учун эмас, жиддий тафтиш қилишлари талаб этилади-таҳр.)\n5. Бош врач ҳеч кимдан рухсат сўрамай 100 га яқин катта-катта, серсоя ва мевали дарахтларни кестириб, шифохона ҳудудидан ўз манфати йўлида олиб чиқиб кетди. Касаллар ва барча ходимларни тунгача ишлатиб, 4 кун ичида кесилган дарахтлардан қолган тўнка ва томирларини ковлатиб, уларни ҳам шифохона ҳудудидан йўқ қилиб, худди ҳеч нима бўлмагандек ерни текислатиб қўйди.\n6. Шифохона теварак-атрофи сифатли чўян панжара билан ўралган эди, уларнинг кўп қисми сотилиб кетди. Шикоят аризасидан кейин маълум бир қисми ортига қайтариб келинди.\n7. 2017 йил обунаси учун жами 100 млн. сўмдан зиёд пул йиғилди. Қизиғи, биз ойлик иш ҳақини 100 фоиз пластик картада оламиз, лекин 2016 йилнинг охирида обуна учун деб юқорида кўрсатилган суммани худди нақд олгандек бўлиб, ведомостга имзо қўйиб бердик. Бундан бошқа ойларда умуман нақд пулда бизга ойлик тўланмаган.\n8. Шифохонамизга тегишли 23 га ёрдамчи хўжалик ерлари деҳқонларга ижара сифатида пулга сотилади, бундан шифохонага ҳеч қандай манфаат йўқ. Ижара пуллари қаерга кетишини ҳеч ким билмайди. Бир йил олдин шифохонага тегишли бўлган кўплаб қорамоллар фермаси бор эди, афсуски ҳозир ундан бир бош ҳам қорамол қолмаган.\n9. Шифохонада 800 га яқин бемор бўлиб, улар ейдиган овқатнинг сифатига умуман тоқат қилиб бўлмайди. «Шифохонага текширувчи келади», дейилса овқатларда гўшт кўринади, сариёғ пайдо бўлади, ҳаттоки тухум ҳам давлат томонидан берилишини билиб қоламиз. Бошқа кунлар афсуски «эски ҳаммом, эски тос» — касалга жабр!\n10. Шифохонада беморларга ўта қиммат чет эл дорилари давлат ҳисобидан харид қилиниб, номига беморларга «берилди» бўлиб, барчаси дорихона мудири томонидан қайтариб олинади. Бунга жавобан дорихона мудири «бошлиқ айтган», дейди. Дорихона мудирининг ҳақи — бўлимлардан қайтариб олинадиган соддароқ дорилар бир марталик тиббий қўлқоплар, биохлордир.\nРуҳий касалларни врачлар катта миқдорда антибиотиклар билан даволашга киришган, ваҳоланки, психиатр врачнинг антибиотик дориларни тавсия қилишга ҳақи йўқ. Ўзи рўйхатда бор-у, бироқ шифохонада бўлмаган беморларнинг дорилари ўрта тиббий ходимлар томонидан ноиложликдан канализацияга оқизилаяпти. (Беморлар сони шифохона рўйхатига қанчалик мос келишини ҳам ўрганиш талаб этилади-таҳр.)\n11. Шифохонага қиш мавсуми учун, эшитишимизча, жуда кўп миқдорда кўмир берилар экан. Афсуски, қиш мавсумида ҳар бир бўлимга бир суткада жами 40 кг.дан кўмир қозонхона мудири томонидан берилади. 40 кг кўмир 60 та бемор ётадиган бир бўлимни бор йўғи 5–6 соат иситишга етади, холос. Лекин биздан қаҳратон қиш совуғида бўлим ичидаги иссиқлик камида 20 даража илиқ бўлишини раҳбарият тўхтамай талаб қилади ва тунги рейдлар ўтказиб, бизни жазолайди. Иситиш печлари, табиийки, тиббий биродарлар томонидан ўтин топиб келиб, ёқиб иситилади. Шу сабабли шифохонамизнинг қанча кўмир олишини ва қандай тақсимланишига қизиқиб, аслида корпуслар ким томонидан иситилиши кераклигини қизиқишингизни сўраймиз. Шу йил ҳам кўмир миқдори жуда кам келганга ўхшайди».\nИлк бор руҳий касалликлар шифохонасида бўлаётган қинғир ишлар ҳақида Самарқанд вилоятидаги махсус мухбиримиз (Ш.Шокиржонов)га июль ойининг охирларида Суҳроб Норбеков томонидан телефонда маълум қилинди. 28 июль куни С.Норбеков ва унинг онаси Моҳира Ўтаева билан ҳамроҳликда журналист дастлабки аризачилар гуруҳи билан учрашиб, уларнинг шикоятларини қабул қилиб, важларини ёзиб олди.\nЮқорида аризадан иқтибосда қайд этилганидек, айни пайтда вилоят руҳий касалликлар шифохонасида Тоҳиржон Қодиров 2 йилга яқин вақтдан буён бош врачлик қилмоқда. М.Ўтаева Т.Қодировдан аввал шу даргоҳда бош врач бўлиб ишлаган. Айни пайтда Ўтаева РКШ жойлашган ҳудуддан вилоят кенгаши депутати, вилоят наркология диспансерида бош врач ўринбосари бўлиб ишламоқда. Суҳроб Норбеков эса унинг ўғли — тадбиркор.\nИюль ойида М.Ўтаева депутатлар гуруҳи таркибида айрим журналистлар билан шифохонага боради ва у ердаги камчиликларни уяли телефонига тасвирга олади.\nЎзи ишлаган жойи, кам кўстини билади. Суриштиришларимизга асосланиб айтиш мумкинки, билимли ва ўта принципли психолог-врач, ўз вақтида шифохонада қатъий иш тартибини ўрната олган. Унинг ходимлар орасида яқиндан танийдиганлари бор, албатта, шу сабабли яна бошқа фактлар умумлаштирилиб, шикоят аризаси уюштирилади. С.Норбеков томонидан «Телеграм» мессенжери орқали бизга турли фотосуратлар, аудиоёзувлар ва видеоматериаллар етказиб турилди.\nВазият юзасидан вилоят соғлиқни сақлаш Бошқармаси бошлиғи Азиз Жўраевга мурожаат қилганимизда «у ерда амалдаги ва собиқ бош врачлар ўртасида можаро юз беряпти, текшириш кетмоқда», деган жавоб берилган. Август ойида бошқа тадбирларни ёритишга жалб қилингани, шунингдек, давлат ваколатли органларининг текшируви кетаётган вақтда уларга халақит бермаслик мақсадида таҳририят аъзолари шифохонага боришмади.\nБу орада С.Норбеков аризачилар билан яна бир бор учрашув ташкиллаштириб берди. Унда аризачилар ўзларига бош врач томонидан руҳий босим уюштирилаётгани, коллективда яккалаб қўйишаётгани, шифохонада уларни ҳамма қўлини бигиз қилиб кўрсатишга ўтишганини таъкидлаб ўтишди.\nНиҳоят, 14 сентябрь куни KUN.UZ таҳририятининг махсус мухбирлари Толиб Раҳматов ва Шуҳрат Шокиржонов, оператор Маъруфжон Асқаров билан Самарқанд вилоят руҳий касалликлар шифохонасига ушбу важни ўрганиш учун бордик.\n207 тонна кўмир ҳам жойида, ёрдамчи хўжаликда деҳқонлар билан ҳам шартнома тузилган, тўғри, 15 бош қорамоллар 2016 йил ёзида ССБни хабардор қилинган ҳолда, уларнинг рухсати билан сотиб юборилган, лекин уларнинг пули (17,072 млн. сўм) махсус ҳисоб рақамда турипти. Умуман Т.Қодиров шифохонага 23 га ёрдамчи хўжалик керак эмаслиги, ҳайдаш учун техника, ҳосил етиштириш учун ортиқча маблағ йўқлиги, қолаверса бу шифохона ходимларини асосий иши — беморларни даволашдан чалғитиши, ерларни қайтариб олиш учун ҳокимликка кўп бора мурожаат қилганини таъкидлаб ўтди.\nОбуна қилинган нашрларни етказиб берилгани ҳақида барча ҳужжатлар бинойидек бўлса-да, обуналар хусусий обуна шартномалари уюштирувчи корхоналар билан имзолангани бизни ҳушёр торттирди. Чунки Самарқандда бундай корхоналар нашрларни ўз вақтида етказиб бермасликлари, пулларни “еб” кетиши билан тилларга тушган.\nТ.Қодиров ҳақиқатдан ҳам молия бошқармасидан штатларни қисқартириш ҳақида фармойиш келгани, бироқ шифохонада кўплаб одамлар ишсиз қолиб кетмаслиги учун ходимлар билан маслаҳатлашган ҳолда уларнинг иш ставкалари 0,75 га туширилиб, қисқартирилиши лозим бўлган ходимлар ҳам иш билан таъминланганини айтиб ўтди.\nВазият ва ҳужжатлар билан танишдик. Қайд этиш керакки, шифохонада текширувлар давомида аризада кўрсатилган айрим камчиликлар аниқланган ва текширувчилар хулосасида қайд этилган. Жумладан, ССБнинг 719-У сонли буйруғига кўра, ўтказилган текширишда 11-бўлим навбатчи тиббий биродари Ж.Саидовга 1 млн 114 минг 084 сўм ортиқча иш ҳақи, моддий рағбатлантириш жамғармаси ҳисобидан 2016 йилда 31 ҳолатда 4 млн 976 минг 343 сўм, 2017 йилда 86 ҳолатда 16 млн 145 минг 795 сўм, 2016-17 йилларда иш ҳақи белгиланишида разрядларнинг нотўғри қўйилиши натижасида 6 ҳолатда 2 млн 102 минг 796 сўм ортиқча тўлангани аниқланган. Ошхонада камомад 87 минг 622 сўм (8932 сўм ортиқча) аниқланган, Уларга нисбатан қандай чора кўрилиши мутасадди идораларнинг иши.\nВилоят руҳий касалликлар шифохонаси диспансери ихтиёрида бўлган 1979 йилда ишлаб чиқарилган УАЗ русумли ва 30 947 QAA бўлган «Дамас» русумли (ҳар иккиси техник носоз) автомашина Соғлиқни сақлаш бошқармасининг рухсатисиз, диспансернинг ички буйруғи билан ИИБ ЙҲХ бошқармасида рўйхатдан чиқарилган.\nШифохонада пул йиғди-йиғдиларига асос сифатида 10-бўлим бошлиғи Тиллаева Гулнисо бошчилигида ўтган мажлисдан аудио тақдим этилган эди. Бу ходима билан учрашиб, унга саволлар бериб кўришга қанчалик уринмайлик, уни биз билан учраштирмасликни уддалашди. Давоми бор...


06 декабр 2020, Тошкент вақти: 05:45\nПахта терим мавсуми фарғоналикларнинг тўю маърака тадбирларига ғов бўладиган бўлди.\nФарғона вилоятининг 15 туманидаги 2 миллиондан ортиқ аҳолига ўз тўйларини мустақиллик байрамигача қолган 20 кунда ўтказиш “тавсия” қилинди. Бу “тавсия”дан кейин маҳалла оқсоқоллари аҳолидан “пахта мавсумида тўй қилмайман” деган тилхатлар ҳам ола бошлади.\nФарғонанинг Қўқон шаҳри яқинидаги қишлоқлардан бирида улғайган 27 яшар Абдубосит Россияда беш йил мардикорлик қилиб ўз тўйига пул йиғди.\nТўй куни сентябрга белгилангач¸ Абдубосит Россиядан қайтиш чиптасини олди. Аммо Ўзбекистондаги яқинлари Абдубоситга телефон қилиб, тўй куни 25 августга ўзгарганини айтишди. Маҳалла оқсоқоллари келиб, тўйни фақат 1 сентябргача ўтказасан, деб Абдубоситнинг яқинларидан тилхат олиб кетишган.\nБу аснода Абдубосит янги чипта олишга мажбур бўлганини Озодликка ташвиш билан гапирди:\n- Билетим қайтарилмайдиган хилидан экан. Куйиб қолди. Янги билет олдим. Тўйни бемалол 21 сентябр шанбага белгилаттирган эдим. Бу ердаги ишларимни ҳам шунга қадар тугатмоқчи эдим. Маҳалла оқсоқоли билан туман ҳокимиятидан кимдир келиб, тўйни 1 сентябргача қиламан¸ пахта мавсумида тўй қилмайман, деб тилхат олиб кетибди. На чора эртароқ уйланамизда энди¸- дейди суҳбатдош.\nОзодлик билан суҳбатлашган Абдубосит билан бирга Россияда ишлайдиган фарғоналик меҳнат мухожирлари бир оз пул йиғиб тўëна қилиб беришгани айтишди:\n- Бизда рўза пайтида тўй қилишмайди. Кўпчилик шу сентябр ойини тўйга мўлжал қилади. Чунки мева-чева арзон бўлган пайт. Аммо бу йил пахта теримини эрта бошлаймиз деб тўйларни 1 сентябга қадар ўтказинглар деб айтишибди. Тўйлар ҳайит ва 1 сентябр орасидаги 20 кунга тиқилиб қолди. Кўпчилик шанба куни ўтказсам дейди¸ аммо 20 кун ичидаги шанба талаш бўлиб ëтибди. Буни қийинчилиги ҳам бизга тушди,- дейди Абдубосит билан Россияда меҳнат қилаëтган суҳбатдош.\nСўнгги тўрт йил мобайнида Фарғонада пахта терим мавсуми 20 ноябргача чўзилгани кузатилди.\nЎзбекистоннинг барча далаларида шу пайтгача кузатилган “ҳосил учун кураш” маъракасида Фарғона вилоятидан ҳар йили бюджет ташкилотларининг ходимлари ҳам жалб этилади.\nАйни кунларда “Барча вилоятдаги давлат муассасалари учун ходимларни пахта теримига жалб қилиш режалари ишлаб чиқилган”,- дейди Фарғона вилояти ҳокимлигидаги Озодлик манбаси.